text:
Tikhale Oyera M’makhalidwe Athu Onse
“Khalani oyera m’makhalidwe anu onse.”—1 PET. 1:15.
1, 2. (a) Kodi anthu a Mulungu ayenera kukhala ndi makhalidwe otani? (b) Kodi tikambirana mafunso ati?
MTUMWI PETULO anasonyeza kuti Akhristu ayeneranso kukhala oyera mogwirizana ndi zimene buku la Levitiko limanena. (Werengani 1 Petulo 1:14-16.) Yehova ndi “woyera,” choncho amafuna kuti odzozedwa komanso a “nkhosa zina” aziyesetsa kukhala oyera m’makhalidwe awo onse.—Yoh. 10:16.
2 Tiyeni tsopano tikambirane mfundo zina za m’buku la Levitiko zimene zingatithandize kukhala oyera m’makhalidwe athu onse. Tikambirana mafunso awa: N’chifukwa chiyani sitiyenera kunyalanyaza mfundo za Yehova? Kodi buku la Levitiko lingatithandize bwanji kukhala ku mbali ya ulamuliro wa Yehova? Kodi tikuphunzira chiyani pa nsembe zimene Aisiraeli ankapereka?
MUSANYALANYAZE MFUNDO ZA YEHOVA
3, 4. (a) N’chifukwa chiyani Akhristu sayenera kunyalanyaza malamulo ndiponso mfundo za Yehova? (b) N’chifukwa chiyani sitiyenera kubwezera kapena kusungira anthu chakukhosi?
3 Kuti tisangalatse Yehova, tiyenera kukhala oyera n’kumatsatira malamulo ndi mfundo zake nthawi zonse. Ngakhale kuti sititsatira Chilamulo cha Mose, mfundo zake zimatithandiza kudziwa zimene Mulungu amafuna ndiponso zimene safuna. Mwachitsanzo, Aisiraeli anauzidwa kuti: “Usabwezere choipa kapena kusungira chakukhosi anthu amtundu wako. Uzikonda mnzako mmene umadzikondera wekha. Ine ndine Yehova.”—Lev. 19:18.
4 Yehova safuna kuti tizibwezera kapena kusungira chakukhosi anthu amene atilakwira. (Aroma 12:19) Tikamanyalanyaza mfundo za Yehova ngati zimenezi, Mdyerekezi amasangalala kwambiri koma zimanyozetsa dzina la Mulungu. Baibulo limanena kuti ndife ziwiya “zonyamulira” chuma cha Mulungu chomwe ndi uthenga wabwino. (2 Akor. 4:1, 7) Choncho ngakhale munthu atatilakwira mwadala tisamusungire chakukhosi chifukwa tikatero tidzakhala ziwiya zonyamulira mkwiyo. Sitikufuna kuika mkwiyo m’ziwiya zonyamulira chuma cha Mulungu.
5. Kodi tikuphunzira chiyani pa nkhani imene inachitikira banja la Aroni? (Onani chithunzi patsamba 13.)
5 Pa Levitiko 10:1-11 pali nkhani yomvetsa chisoni kwambiri imene inachitikira banja la Aroni. Anthu a m’banjali ayenera kuti anapwetekedwa mumtima pamene moto wochokera kumwamba unapha Nadabu ndi Abihu. Anthuwo ayeneranso kuti anavutika kwambiri atauzidwa kuti asalirire achibale awowo. Kodi tikuphunzira chiyani pa nkhaniyi? Tiyenera kukhala oyera n’kumapewa kucheza ndi achibale kapena anthu ena amene achotsedwa mumpingo.—Werengani 1 Akorinto 5:11.
6, 7. (a) Kodi ndi mfundo ziti zimene zingatithandize pa nkhani ya ukwati wochitikira m’tchalitchi? (Onani mawu a m’munsi.) (b) Kodi tingafotokozere bwanji achibale athu zimene tasankha pa nkhaniyi?
6 Koma kodi tingatani ngati taitanidwa ku ukwati wa wachibale wathu umene ukachitikira m’tchalitchi? Palibe malamulo a m’Baibulo okhudza nkhaniyi. Koma pali mfundo za m’Malemba zimene zingatithandize kusankha mwanzeru. *
7 Zimene tingasankhe pa nkhaniyi chifukwa chofuna kukhalabe oyera mwina sizingasangalatse achibale athu amene si Mboni. (1 Pet. 4:3, 4) N’zoona kuti sitifuna kuwakhumudwitsa, koma tiyenera kuwafotokozera mokoma mtima zimene tasankha. Ndi bwino kuchita zimenezi pasadakhale. Tingayambe ndi kuwayamikira potiitana ku ukwatiwo. Kenako tingawauze kuti tikapita mwina pali zinthu zina zokhudza chipembedzo chawo zimene sitingachite. Choncho sitikufuna kuwachititsa manyazi kapena kuwalepheretsa kusangalala pa tsiku lawo lapadera. Tikatero tidzasonyeza kuti sitikufuna kunyalanyaza mfundo za Yehova.
KHALANI KUMBALI YA ULAMULIRO WA YEHOVA
8. Kodi buku la Levitiko limatsindika bwanji za ulamuliro wa Yehova?
8 Buku la Levitiko limatsindika kwambiri za ulamuliro wa Yehova. Bukuli limanena maulendo oposa 30 kuti malamulo ake ndi ochokera kwa Yehova. Mose ankadziwa zimenezi ndipo ankachita zonse zimene Yehova anamulamula. (Lev. 8:4, 5) Nafenso tiyenera kuchita zimene Yehova amafuna. Ubwino wake ndi wakuti gulu lake limatithandiza kudziwa zoyenera kuchita. Komano kukhala omvera kungavute tikakhala kwatokha. Kumbukirani kuti ngakhale Yesu anayesedwa ali yekhayekha kuchipululu. (Luka 4:1-13) Ngati timaganizira kwambiri za ulamuliro wa Yehova n’kumamudalira, sitingasiye kumumvera ndipo sitingaope aliyense.—Miy. 29:25.
9. N’chifukwa chiyani timadedwa?
9 Akhristufe timazunzidwa m’mayiko ambiri. Paja Yesu anauza ophunzira ake kuti: “Anthu adzakuperekani ku chisautso ndipo adzakuphani. Mitundu yonse idzadana nanu chifukwa cha dzina langa.” (Mat. 24:9) Ngakhale zili choncho, timapitiriza kulalikira komanso kukhala oyera pamaso pa Yehova. Kunena zoona timayesetsa kukhala oona mtima, oyera komanso omvera malamulo a m’dziko. Komano n’chifukwa chiyani timadedwa? (Aroma 13:1-7) Chifukwa chakuti timamvera Yehova n’kumaona kuti iye ndi Mfumu yathu. Timatumikira “iye yekha basi” ndipo sitidzasiya kutsatira malamulo ake komanso mfundo zake zolungama.—Mat. 4:10.
10. N’chiyani chinachitikira m’bale wina amene anafooka n’kulowa usilikali?
10 Akhristufe ‘sitilinso mbali ya dziko’ choncho sitilowerera nkhondo kapena ndale. (Werengani Yohane 15:18-21; Yesaya 2:4.) Anthu ena amene anadzipereka kwa Yehova anafooka pa nkhaniyi. Koma ambiri mwa iwo analapa n’kubwerera kwa Atate wathu wachifundo. (Sal. 51:17) Ngakhale zili choncho, ena sanalape. Zoterezi zinachitika pa nkhondo yachiwiri ya padziko lonse. Abale oposa 160 azaka zosapitirira 45, amene anatsekeredwa m’ndende zosiyanasiyana ku Hungary, anasonkhanitsidwa patauni ina. Ndiyeno anauzidwa kuti ayambe usilikali. Ambiri sanalole koma 9 okha analumbira kuti akhala asilikali ndipo analandira mayunifomu. Patangopita zaka ziwiri, mmodzi mwa anthu 9 aja anali m’gulu la asilikali amene anauzidwa kuti awombere Mboni zokhulupirika. Tsoka lake, anapeza kuti mchimwene wake anali m’gulu loti liwomberedwelo. Koma mwamwayi abalewo sanawomberedwe.
TIZIPATSA YEHOVA ZONSE ZIMENE TINGATHE
11, 12. Kodi tikuphunzira chiyani pa nsembe zimene Aisiraeli ankapereka?
11 Malinga ndi Chilamulo cha Mose, Aisiraeli ankayenera kupereka nsembe. (Lev. 9:1-4, 15-21) Nsembezo zinayenera kukhala zopanda chilema chilichonse chifukwa zinkaimira nsembe ya Yesu, yemwe ndi wangwiro. Panali malangizo oyenera kutsatira popereka nsembe iliyonse. Mwachitsanzo, ponena za mayi yemwe wabereka mwana, lemba la Levitiko 12:6 limati: “Masiku a kuyeretsedwa kwake chifukwa chobereka mwana wamwamuna kapena wamkazi akakwana, azibweretsa kwa wansembe, pakhomo la chihema chokumanako, nkhosa yaing’ono yamphongo yosapitirira chaka chimodzi kuti ikhale nsembe yopsereza. Azibweretsanso mwana wa nkhunda kapena njiwa kuti ikhale nsembe yamachimo.” Apa Mulungu anafotokoza bwinobwino zoyenera kuchita. Koma ankaganiziranso anthu ovutika. Tikutero chifukwa chakuti ngati mayiyo sakanakwanitsa kupereka nkhosa, ankatha kupereka nkhunda kapena njiwa ziwiri. (Lev. 12:8) Mulungu ankakonda munthu amene wapereka zinthu zochepa mofanana ndi amene wapereka zambiri. Kodi tikuphunzira chiyani pa nkhaniyi?
12 Mtumwi Paulo analimbikitsa Akhristu kuti azitamanda Mulungu chifukwa zinali ngati kupereka nsembe. (Aheb. 13:15) Timachita zimenezi pouza ena za dzina la Yehova. Abale ndi alongo ena amagwiritsa ntchito chinenero chamanja potamanda Mulungu. Akhristu ena amene sangatuluke m’nyumba chifukwa chodwala amatamanda Mulungu polemba makalata, kulalikira pa foni ndiponso kulalikira kwa anthu odzawaona. Choncho chofunika ndi kuchita zonse zimene tingathe potamanda Yehova.—Aroma 12:1; 2 Tim. 2:15.
13. N’chifukwa chiyani tiyenera kupereka lipoti la utumiki wathu?
13 Timatamanda Mulungu ndi mtima wonse chifukwa chomukonda. (Mat. 22:37, 38) Koma timauzidwa kuti tizilemba lipoti la zimene tachita mu utumiki. Kodi tiyenera kuona bwanji nkhani imeneyi? Tikamapereka lipoti mwezi uliwonse timasonyeza kuti ndife odzipereka kwa Mulungu. (2 Pet. 1:7) Koma sitiyenera kudzikakamiza kuchita zambiri mu utumiki chifukwa chongofuna kupereka maola ambiri. Ngati munthu sangachite zambiri chifukwa cha matenda kapena ukalamba, akhoza kupereka lipoti la maminitsi 15. Yehova amayamikira kwambiri maminitsi ochepawo. Amaona kuti munthuyo wachita zonse zimene angathe posonyeza kuti amamukonda ndiponso kuyamikira mwayi wake womutumikira. Mofanana ndi Aisiraeli amene sankakwanitsa kupereka zinthu zodula, anthu a Yehova amene sangachite zambiri akhoza kuperekabe lipoti. Lipoti lililonse limaphatikizidwa mu lipoti la padziko lonse ndipo izi zimathandiza kuti gulu likonzekere bwino zam’tsogolo. Chifukwa cha zimenezi, tiyenera kupereka lipoti la utumiki wathu.
TIZICHITA KHAMA POPHUNZIRA MAWU A MULUNGU
14. N’chifukwa chiyani tiyenera kuganizira zimene timachita pophunzira Baibulo?
14 Mwina mfundo za m’buku la Levitiko zimene takambiranazi zakuchititsani kuona kuti Mulungu anachita bwino kuphatikiza bukuli m’Mawu ake. (2 Tim. 3:16) Taona kuti Yehova amatilamula kuti tikhale oyera komanso tizimupatsa zonse zimene tingathe. Kodi inuyo mumayesetsa kuchita zimenezi? Pajatu iye ndi woyenera kupatsidwa zinthu zabwino kwambiri. Mwina zimene takambirana m’buku la Levitiko zikukuchititsaninso kulakalaka kuphunzira mwakhama mabuku ena a m’Baibulo. (Werengani Miyambo 2:1-5.) Kodi panopa mumatani pophunzira Baibulo? Nkhani imeneyi ndi yofunika kuiganizira komanso kuipempherera n’cholinga choti tizipatsa Yehova zonse zimene tingathe. Tiyenera kudzifunsa kuti: ‘Kodi ndimalephera kuphunzira Mawu a Mulungu chifukwa choonera TV, kuchita masewera enaake kapena kucheza?’ Ngati timalepheradi, ndi bwino kuganizira mfundo zina zimene Paulo analemba m’buku la Aheberi.
15, 16. N’chifukwa chiyani Paulo analankhula mosapita m’mbali kwa Akhristu achiheberi?
15 Paulo analankhula mosapita m’mbali kwa Akhristu achiheberi. (Werengani Aheberi 5:7, 11-14.) Iye ananena kuti Akhristuwo ‘ankachedwa kumvetsa zinthu.’ N’chifukwa chiyani Paulo analankhula mosanyengerera chonchi? Mofanana ndi Yehova, iye ankakonda Akhristuwo ndiponso kuwaganizira. Koma iwo ankangochita zinthu ngati ana odalira mkaka basi. M’malo mophunzira mwakhama mfundo zozama, zimene zili ngati “chakudya chotafuna,” iwo ankangodalira mfundo zoyambirira. N’zoona kuti kudziwa mfundo zoyambirira n’kofunika koma tiyenera kuphunziranso zinthu zozama kuti tikhale Akhristu olimba.
16 M’malo moti akhale aphunzitsi, Akhristu achiheberiwo ankafunikanso kuphunzitsidwa. Zinali choncho chifukwa choti sankadya “chakudya chotafuna.” Ndiye ndi bwino kudzifunsa kuti: ‘Kodi inenso sindikonda kudya chakudya chotafuna? Kodi sindikonda kupemphera komanso kuphunzira mfundo zozama za m’Baibulo? Kodi mwina njira zimene ndimatsatira pophunzira n’zimene zili ndi vuto?’ Tiyenera kukumbukira kuti tili ndi udindo wophunzitsa anthu osati kungowalalikira basi.—Mat. 28:19, 20.
17, 18. (a) N’chifukwa chiyani tiyenera kukonda kuphunzira mfundo zozama za m’Baibulo? (b) Kodi tiyenera kukhala ndi maganizo otani pa nkhani yomwa mowa tisanapite ku misonkhano?
17 Enafe timavutika kuphunzira Baibulo. N’zoona kuti Yehova safuna kuti tizikakamizika kuphunzira Baibulo chifukwa chodziimba mlandu. Koma kaya tinadzipereka kalekale kwa Yehova kapena posachedwapa, tonsefe tiyenera kuchita khama pophunzira mfundo zozama za m’Baibulo. Tiyenera kuchita zimenezi ngati tikufuna kukhalabe oyera.
18 Kuti tikhale oyera, tiyenera kufufuza m’Malemba kuti tidziwe zimene Mulungu amafuna n’kumachita zimenezo. Kumbukirani zimene zinachitikira ana a Aroni. Iwo anaphedwa chifukwa chopereka zofukiza “pamoto wosaloledwa.” Mwina anachita zimenezi chifukwa choti anali ataledzera. (Lev. 10:1, 2) Tikutero chifukwa cha zimene Mulungu anauza Aroni pambuyo pake. (Werengani Levitiko 10:8-11.) Kodi izi zikutanthauza kuti munthu asayerekeze n’komwe kumwa mowa asanapite ku misonkhano? Kuti tiyankhe funsoli tiyenera kuganizira mfundo zina. Choyamba, Akhristu sayendera Chilamulo cha Mose. (Aroma 10:4) Chachiwiri, m’mayiko ena Akhristu amamwa pang’ono pa nthawi ya chakudya asanapite ku misonkhano. Chachitatu, pa mwambo wa Pasika ankagwiritsa ntchito makapu 4 a vinyo. Chinanso n’chakuti pamene ankayambitsa mwambo wa Chikumbutso, Yesu anapatsa atumwi ake vinyo amene ankaimira magazi ake. (Mat. 26:27) Komanso Baibulo limaletsa kumwa kwambiri ndiponso kuledzera. (1 Akor. 6:10; 1 Tim. 3:8) Tisaiwalenso kuti chikumbumtima cha Akhristu ambiri sichiwalola kumwa mowa ngakhale pang’ono asanapite kukachita chilichonse chokhudza kulambira Mulungu. Komabe tizikumbukira kuti zinthu zimasiyana malinga ndi kumene tikukhala. Chofunika kwambiri n’choti Akhristu azitha kusiyanitsa “pakati pa chinthu chopatulika ndi choipitsidwa” n’cholinga choti akhale oyera pamaso pa Mulungu.
19. (a) Kodi tiyenera kuchita chiyani pa nthawi ya Kulambira kwa Pabanja kapena pophunzira Baibulo patokha? (b) Kodi inuyo muyesetsa kuchita chiyani kuti mukhalebe oyera?
19 Mukamaphunzira Mawu a Mulungu mwakhama mudzapeza mfundo zambiri zochititsa chidwi. Mukamachita Kulambira kwa Pabanja kapena kuphunzira Baibulo panokha, muzifufuza zinthu pogwiritsa ntchito mabuku ndi zinthu zina zimene tili nazo. Mukatero mudzadziwa bwino Yehova komanso zolinga zake. Mudzayambanso kugwirizana naye kwambiri. (Yak. 4:8) Muzipemphera kwa Yehova ngati wamasalimo amene anati: “Tsegulani maso anga kuti ndione zinthu zodabwitsa za m’chilamulo chanu.” (Sal. 119:18) Musamanyalanyaze malamulo kapena mfundo za m’Baibulo. Muzitsatira malamulo a Yehova yemwe ndi woyera ndipo muzigwira mwakhama “ntchito yolengeza uthenga wabwino wa Mulungu.” (1 Pet. 1:15; Aroma 15:16) Tiyeni tonse tiziyesetsa kukhala oyera m’makhalidwe athu onse m’masiku ovutawa. Tikatero tidzasonyeza kuti tili ku mbali ya ulamuliro wa Mulungu wathu woyera.
^ ndime 6 Onani “Mafunso Ochokera kwa Owerenga” mu Nsanja ya Olonda ya May 15, 2002.


c: text/html

text:
ZAKUMAPETO
Kodi Mawu Akuti Sheoli ndi Hade Amatanthauza Chiyani?
MUZINENERO zoyambirira, Baibulo limatchula mawu achiheberi akuti sheʼohlʹ ndi ofanana nawo achigiriki akuti haiʹdes maulendo oposa 70. Mawu awiri onsewa amatanthauza kumalo kumene anthu amapita akafa. Mabaibulo ena amamasulira mawuwa kuti “manda” kapena “dzenje.” Tiyeni tione mmene mawu amenewa awagwiritsira ntchito m’malo osiyanasiyana m’Baibulo.
Lemba la Mlaliki 9:10 limati: “Kulibe kugwira ntchito, kuganiza zochita, kudziwa zinthu, kapena nzeru, ku Manda [Sheoli] kumene ukupitako.” Kodi zimenezi zikutanthauza kuti Sheoli amaimira dzenje limodzi limene tingaikemo munthu wakufa? Ayi. Baibulo likamanena za manda amodzi limagwiritsa ntchito mawu ena achiheberi ndi achigiriki, osati akuti sheʼohlʹ ndi haiʹdes. (Genesis 23:7-9; Mateyu 28:1) Kuwonjezera pamenepa, Baibulo silimagwiritsa ntchito mawu akuti “Sheoli” ponena za dzenje limodzi limene mwaikidwa mitembo ya anthu ambirimbiri.—Genesis 49:30, 31.
Ndiye kodi mawu akuti “Sheoli” amatanthauza chiyani kwenikweni? Mawu a Mulungu amasonyeza kuti mawu akuti “Sheoli” ndi akuti “Hade” amatanthauza zinthu zina, osati manda amodzi, ngakhale mutakhala kuti mwaikidwa anthu ambiri. Mwachitsanzo, pofotokoza za manda, kapena kuti Sheoli, lemba la Yesaya 5:14 limanena kuti: “Akulitsa malo ake ndipo atsegula kwambiri pakamwa pake kupitirira malire.” Ngakhale kuti Sheoli yameza kale anthu ambirimbiri, nthawi zonse imakhalabe ndi njala yofuna kumeza anthu ena. (Miyambo 30:15, 16) Mosiyana ndi dzenje limodzi lomwe likhoza kudzaza, “Manda . . . sakhuta.” (Miyambo 27:20) Zimenezi zikutanthauza kuti Sheoli singadzaze. Ndiye kuti Sheoli, kapena kuti Hade, si malo enieni amene ali kwinakwake, koma ndi manda a anthu onse.
Zimene Baibulo limaphunzitsa pa nkhani ya kuukitsidwa kwa akufa, zingatithandize kumvetsa bwino tanthauzo la mawu akuti “Sheoli” komanso “Hade.” Mawu a Mulungu amasonyeza kuti mawu akuti Sheoli ndi Hade amanena za manda amene kuli anthu omwe adzaukitsidwe. * (Yobu 14:13; Machitidwe 2:31; Chivumbulutso 20:13) Mawu a Mulungu amasonyezanso kuti ku Sheoli, kapena kuti Hade, kuli anthu amene ankatumikira Mulungu ndiponso anthu ena ambiri amene sanatumikirepo Mulungu. (Genesis 37:35; Salimo 55:15) N’chifukwa chake Baibulo limanena kuti “kudzakhala kuuka kwa olungama ndi osalungama omwe.”—Machitidwe 24:15.
^ ndime 1 Koma akufa amene sadzaukitsidwa amafotokozedwa kuti ali ku “Gehena,” osati ku Sheoli kapena ku Hade. (Mateyu 5:30; 10:28; 23:33) Mofanana ndi Sheoli ndi Hade, Gehena si malo enieni.

robotstxt: allowed

filter: keep


text:
SEPTEMBER 8, 2014
UNITED STATES
Mayi Lillian Gobitas Klose Anamwalira Ali ndi Zaka 90
NEW YORK—Pa August 22, 2014, mayi Lillian Gobitas Klose anamwalira kunyumba kwawo ku Fayetteville m’dziko la Georgia. Mayiwa ali mtsikana, anakana kuchitira ulemu mbendera pa nthawi imene anali pasukulu ndipo zimenezi zinachititsa kuti mlandu wawo ukaweruzidwenso ndi khoti lalikulu kwambiri m’dziko la United States.
Pa October 6, 1935, mayi Lillian Gobitas ndi achimwene awo a William omwenso ndi a Mboni za Yehova, anamva nkhani pawailesi yonena kuti Baibulo limaletsa kulambira mafano. Atamvetsera nkhaniyi, onse anasankha kuti asamachitirenso ulemu mbendera. Patapita milungu ingapo anachotsedwa sukulu chifukwa cha zimene anasankhazi. Zitatero, bambo awo a Walter anakasuma ku makhoti aang’ono pofuna kuteteza ufulu wa ana awo ndipo mlanduwu unagamulidwa mowakomera. Koma akuluakulu a sukuluyi ataona kuti mlanduwu sunawakomere, anapanga apilo ku khoti lalikulu kwambiri m’dziko la United States. Ndipo pa June 3, 1940, pa mlandu wakuti Minersville School District v. Gobitis, (dzina lakuti Gobitas analilemba molakwika m’mabuku a kukhoti) khotili linapeza kuti ana a Gobitas anali olakwa. Patapita zaka zitatu, pa tsiku lokumbukira mbendera lomwe linali pa June 14, 1943, khotili linasintha chigamulochi pa mlandu winanso wakuti West Virginia State Board of Education v. Barnette ndipo linalola ana onse a Mboni za Yehova kukayambanso sukulu. Aka kanali koyamba m’mbiri yonse ya dziko la United States kuti khoti lalikulu kwambiri lisinthe chigamulo chake patadutsa nthawi yochepa chonchi.
Mayi Lillian Gobitas anali mwana wa bambo Walter ndi Mayi Ruth Gobitas ndipo anabadwira ku Minersville, Pennsylvania pa November 2, 1923. Pa March 14, 1935, mayiwa anabatizidwa monga a Mboni za Yehova. Ali ndi zaka 20, mayi Gobitas anakhala mlangizi wa nthawi zonse wa Baibulo (masiku ano munthu wotere a Mboni amamutchula kuti mpainiya wokhazikika). Kenako mu February 1946 mpaka mu April 1953 ankagwira ntchito ku likulu la padziko lonse la Mboni za Yehova ku Brooklyn, mumzinda wa New York.
Mu 1951, mayi Gobitas anapita ku Ulaya kukachita msonkhano wa Mboni za Yehova ndipo anakumana ndi a Erwin Klose ku ofesi ya Mboni za Yehova ya ku Germany. Kenako chibwenzi chinayamba ndipo chinapitirira pamene a Klose anali ku Sukulu ya Giliyadi Yophunzitsa Baibulo. Iyi ndi sukulu ya a Mboni za Yehova yophunzitsa umishonale ndipo pa nthawiyi inkachitikira ku South Lansing, mumzinda wa New York. Mu 1952, anamaliza maphunzirowa ndipo anatumizidwa kukagwira ntchito ya umishonale ku Vienna, m’dziko la Austria. Nawonso mayi Gobitas anamaliza maphunziro awo a umishonale mu February 1954.
Pa March 24, 1954, iwowa ndi bambo Klose anakwatirana ku Vienna ndipo anapitiriza kugwira limodzi ntchito ya umishonale ku Austria. Komabe chakumapeto kwa chakachi iwo anabwerera ku United States chifukwa a Klose ankadwaladwala. Thanzi la a Klose silinkayenda bwino kwenikweni chifukwa ankamenyedwa mwankhanza pa nthawi imene anali kundende ya Nazi. Iwo anamangidwa chifukwa chokhala wa Mboni za Yehova. Patapita nthawi, banjali linakhala ndi ana awiri ndipo mayina awo anali Stephen Paul ndi Judith Deborah. Mu 1967, banjali linasamukira ku Riverdale, m’dziko la Georgia komwe onse anakapitiriza kugwira ntchito yophunzitsa anthu Baibulo.
Mayi Gobitas Klose anasiya mwana wawo wamkazi, Judith Klose; azichemwali awiri, Jeanne Fry ndi Grace Reinisch, komanso mchimwene wawo, Paul Gobitas. Koma iwowa asanamwalire, amuna awo, makolo awo, mchimwene wawo William Gobitas, mchemwali wawo Joy Yubeta komanso mwana wawo Stephen Paul Klose anali atamwalira.
Lankhulani ndi:
Kuchokera m’mayiko ena: J. R. Brown, Office of Public Information, tel. +1 718 560 5000


text:
Kwa ine, bukuli inayamba mu 2005, pamene ndinali kulalikira pa zolemba pamaphunziro anga. Ndinali pa Intaneti kuyesera, amene ine ndikuuzani inu zonse za mu Chapter 4, koma tsopano ine ndikuti ndikuuzeni inu chinachake chimene sichiri mu pepala aliyense zamaphunziro. Ndipo ndi chinachake chimene wachibadidwe anasintha mmene ine ndikuganiza za kafukufuku. Mmawa wina, pamene Nditafufuza ukonde-makina, ndinazindikira kuti usiku 100 anthu Brazil anali nawo kafukufuku wanga. Machitachita kunakhudza pa ine. Pa nthawi imeneyo, ndinapeza anzanga amene anali kuthamanga zatsopano chikhalidwe labu, ndipo ine kudziŵa kuti iwo ankagwira ntchito yosankha, kuyang'anira, ndi kulipira anthu otengapo zatsopano awo; ngati iwo angathamange anthu 10 pa tsiku limodzi, kuti anali patsogolo. Koma, ndi kuyesera wanga online, anthu 100 nawo pamene ine ndinali kugona. Kufufuza wanu pamene mukugona angaone zabwino kwambiri woona, koma si choncho. Kusintha sayansi, makamaka kusintha kwa zaka analogi kwa digito m'badwo-kumatanthauza kuti tsopano kusonkhanitsa ndi yosanthula deta chikhalidwe m'njira zinanso. Buku ili pafupi kufufuza chikhalidwe m'njira zatsopano.
bukuli kuti madera awiri osiyana. Ndi kwa asayansi zosangalatsa zomwe ndikufuna kuchita zambiri deta sayansi, ndipo izo kwa deta asayansi akufuna kuchita sayansi kwambiri ndi anthu ena. Ine amapeza nthawi zonse kwa Ayuda amenewa, ndipo bukuli ndi ulendo wanga kubweretsa mfundo zawo limodzi m'njira amapeŵa quirks ndi jargon la mwina. Popeza anthu amene bukuli chifukwa, tiyenera kupita kunena kuti bukuli si kwa ophunzira ndi aphunzitsi. Ine ntchito zina mu boma (pa Bureau pa US Census) ndi makampani chatekinoloje (pa Microsoft Research), ndipo ine ndikudziwa kuti pali zambiri kafukufuku zosangalatsa zikuchitika kunja yunivesite. Choncho, ngati mukuganiza zimene mukuchita apeza chikhalidwe, ndiye bukuli kwa inu, ziribe kanthu kumene inu ntchito kapena mtundu wa njira panopa ntchito.
Tikadali mu masiku oyambirira a kafukufuku chikhalidwe mu m'badwo digito, ndipo ine ndaziwona ena kusamvana kuti ali ofunika ndi zofala zimene zimapangitsa mphamvu kwambiri kwa ine amawaitana pano, m'mawu oyamba. Pazimene asayansi, ine ndawonapo kusamvana awiri wamba. Woyamba akuganiza kuti deta kwambiri basi zochimwazo kumathetsa mavuto. Koma kafukufuku chikhalidwe izo sizinakhale zimene ndinaona. Ndipotu, kufufuza chikhalidwe ingapezeke deta, monga kuyenera zambiri deta chomwecho, zikuoneka kuti zothandiza kwambiri. Kusamvetsa chachiwiri Ine ndawonapo pazimene asayansi akuganiza kuti sayansi chikhalidwe ndi gulu chabe la zapamwamba-nkhani atavalanso bwino. Kumene, monga chikhalidwe wasayansi-mwapadera ngati Katswiri-sindimagwirizana ndi kuti; Ine ndikuganiza kuti sayansi chikhalidwe ali zambiri kupereka. Anzeru anthu akhama kumvetsa khalidwe la anthu kwa nthawi yaitali ndipo zikuoneka chanzeru kunyalanyaza nzeru amene anapeza kuchokera ntchito zimenezi. chiyembekezo changa kuti bukuli adzadzipereka ena nzeru m'njira yosavuta kumva.
Kuchokera asayansi chikhalidwe, ine adawona kusamvana awiri wamba. Choyamba, ine ndawonapo anthu ena kulemba-pa lingaliro lonse la kafukufuku chikhalidwe ntchito zida m'badwo digito zochokera mapepala angapo zoipa. Ngati inu mukuwerenga buku lino, muli mwina kale kuwerenga gulu la mapepala omwe amagwiritsa ntchito deta chikhalidwe TV m'njira banal kapena choipa (kapena onse). Ndili kwambiri. Komabe, kungakhale kulakwa kwambiri kuona zitsanzo zimenezi kuti onse digito m'badwo kafukufuku chikhalidwe choipa. Ndipotu, mwina kuwerenga gulu la mapepala kuti ntchito deta kafukufuku m'njira banal kapena choipa, koma inu musati kulemba, pa kafukufuku zonse ntchito kafukufuku. Ndicho chifukwa mukudziwa kuti pali kafukufuku lalikulu anachita deta ndi kafukufuku, m'buku ili, ine ndati ndikusonyezeni inu kuti pali kafukufuku lalikulu anachita ndi zida m'badwo digito.
Wachiwiri wamba kusamvetsa kuti ine ndawonapo kwa asayansi kucheza ndi kusokoneza lino ndi m'tsogolo. Pamene akuona kafukufuku chikhalidwe mu digito m'badwo-kufufuza kuti ine kulongosola zimenezi m'buku ndikofunika kufunsa mafunso awiri kusiyana:
Ngakhale ofufuza amaphunzitsidwa kuyankha funso loyamba, buku ili, ine ndikuganiza funso lachiwiri ndi zofunika kwambiri. Kuti, ngakhale kuti kufufuza chikhalidwe mu m'badwo digito sanabadwe opangidwa chachikulu, mawonedwe kusintha zopereka nzeru, mlingo wa kusintha kwa kafukufuku digito m'badwo amazipanga mofulumira. Ndi izi mlingo wa kusintha, kuposa mlingo pano, izo zimapangitsa digito m'badwo kafukufuku kuti ndi zosangalatsa kwa ine.
Ngakhale kuti ndime yomaliza ankaoneka kupereka chuma angathe pa nthawi mosadziwika m'tsogolo, cholinga changa mu bukuli si kukugulitsani mtundu uliwonse makamaka za kafukufuku. Ine sindiri panokha magawo yekha Twitter, Facebook, Google, Microsoft, apulo kapena zina zamakono kampani (ngakhale, chifukwa cha Kuwulura full, ine ankagwira ntchito kapena kulandira kufufuza ndalama ku Microsoft, Google, ndipo Facebook). Ngati muli okondwa ndi kafukufuku yemwe mukuchita kale: chachikulu, kuchita zomwe mukuchita. Koma, ngati muli lingaliro kuti m'badwo digito zikutanthauza kuti zinthu zatsopano ndi osiyana ndi zotheka, ndiye ine ndikufuna ndikusonyezeni inu mwayi anthu. Choncho, mu buku cholinga changa ndicho kukhala wodalirika owerenga, ndikukuuzani inu za zosangalatsa zinthu zonse kukhala zatsopano kuti n'zotheka, pamene kukutsogolerani kuchoka ku mbuna zingapo zimene ine ndaziwona ena amagwa. Ine ndikuyembekeza kuti izi zidzathandiza bwino kafukufuku kukuthandizani bwino amayang'anitsitsa kafukufuku wa ena.
Ngati inu Mwina mwaona kale, kamvekedwe ka buku ili ndi pang'ono osiyana mabuku ena akuphunzira. Ndicho dala. Bukuli anatuluka maphunziro unakonzedwa kuti ine ndaphunzitsa pa Princeton mu Dipatimenti ya Sociology, ndipo ine ndikufuna bukuli kugwila ena a mphamvu ndi chisangalalo ku msonkhano umenewo. Makamaka, ine ndikufuna bukuli ndi makhalidwe atatu: zothandiza, wosangalala, ndi tsogolo wokonda.
Zothandiza: Cholinga changa ndi kulemba buku lothandiza kwa inu. Choncho, ine ndikuti kulemba mu kalembedwe momasuka ndi osasankhidwa. Ndicho chifukwa chinthu chofunika kwambiri chimene ine ndikufuna kuti auze njira ina yoganizira za kafukufuku chikhalidwe. Ndipo zimene ndinaona ku chiphunzitso zikusonyeza kuti njira yabwino Auze motere maganizo ndi mwamwayi ndi zambiri zitsanzo.
Akandipatsa: asayansi The madera awiri kuti buku lino wachita-chikhalidwe ndi deta asayansi-m'njira zosiyana kwambiri. Data asayansi ambiri okondwa; iwo amakonda kuona galasi theka zonse. Asayansi Social, Komano, zambiri yovuta kwambiri; iwo amakonda kuona galasi theka kanthu. M'buku lino, ine ndikuti kutengera kamvekedwe zidzakhala bwino za sayansi deta, ngakhale maphunziro anga monga wasayansi chikhalidwe. Choncho, pamene ine ndikuwapereka zitsanzo, ine ndati ndikuuzeni inu chimene ine ndimakonda za zitsanzo zimenezi. Ndipo, pamene ine ndichita amanena mavuto ndi zitsanzo ndipo ndidzachita izi chifukwa palibe kafukufuku wangwiro ndiri ndiyesera amanena mavuto amenewa mu njira ndi zabwino ndipo zidzakhala bwino. Ine sinditi zifukwa chifukwa cha kukayikira. Ine ndikuti kukayikira kuti nditha munakonza kafukufuku wokongola kwambiri.
Tsogolo zochokera: Ndikukhulupirira kuti buku lino lidzakuthandizani kufufuza chikhalidwe ntchito machitidwe digito kulili lero ndi kachitidwe digito kuti adzakhala analenga m'tsogolo. Ndinayamba kuchita mtundu uwu wa kufufuza mu 2003, ndipo kuyambira pamenepo ine ndaziwona kwambiri kusintha. Ine ndikukumbukira pamene ine ndinali anthu maphunziro kusukulu anali okondwa ntchito MySpace kufufuza chikhalidwe. Ndipo, pamene ine kuphunzitsa gulu langa loyamba pa zimene ine ndiye amatchedwa "ukonde ofotokoza kafukufuku chikhalidwe," anthu anali okondwa zolengedwa pafupifupi monga SecondLife. Ine ndikutsimikiza kuti m'tsogolo zambiri zimene anthu tikuyankhula lero kuoneka wopusa ndi chinthu chakale. Mochenjera kuti kukhala okhudzidwa mu nkhope ya kusintha mofulumira ndi abstraction. Choncho, si adzakhala buku limaphunzitsa inu ndendende mmene ntchito Twitter API; m'malo mwake, adzakhala buku limene limaphunzitsa mmene chiyani pa kuda digito (Chapter 2). Izi sinditi kukhala buku limene kumakupatsani mwatsatane-tsatane malangizo kuthamanga zatsopano pa Amazon Mawotchi Turk; m'malo mwake, ati mmene mungapezele pulani ndi kutanthauzira nkhaniyi kudalira zomangamanga digito m'badwo (Chapter 4). Pogwiritsa ntchito abstraction, ine ndikuyembekeza izi buku zosasinthika pa mutu yake.
Ine ndikuganiza izi ndi nthawi zotsangalatsa konse kukhala kafukufuku chikhalidwe, ndipo ine ndiyesa kuti auze kuti chisangalalo mu njira imene yeniyeni. Ndiko kuti, ndi nthawi yoti mupite kupyola zilizonse yosokoneza za mphamvu zamatsenga deta latsopano. Ndi nthawi yeniyeni.


text:
15 Gawo+ la fuko la ana a Yuda potsata mabanja awo linkafika kumalire a Edomu,+ ndi kuchipululu cha Zini,+ mpaka kothera kwa Negebu,+ kum’mwera.2 Malire awo a kum’mwera ankayambira kumapeto kwa Nyanja Yamchere,+ kugombe lake la kum’mwera.3 Malirewo analowera kum’mwera kuchitunda cha Akirabimu+ n’kukafika ku Zini.+ Kenako anakwera kuchokera kum’mwera kupita ku Kadesi-barinea,+ n’kukadutsa ku Hezironi mpaka ku Adara, n’kuzungulira kukafika ku Karika.4 Ndiyeno anapitirira kukafika ku Azimoni+ mpaka kuchigwa cha Iguputo,+ n’kukathera kunyanja. Amenewa ndiwo anali malire awo a kum’mwera.5 Malire a kum’mawa anali Nyanja Yamchere mpaka pamene mtsinje wa Yorodano umathirira m’nyanjayi. Malire a gawoli kumpoto, anakhota pagombe pamene mtsinje wa Yorodano umathirira m’nyanjayi.+6 Malirewo anapitirira mpaka ku Beti-hogila+ n’kukadutsa kumpoto kwa Beti-araba,+ n’kukafika kumwala wa Bohani,+ mwana wa Rubeni.7 Anakafika ku Debiri kuchigwa cha Akori+ n’kukhotera kumpoto cha ku Giligala,+ patsogolo pa chitunda cha Adumi, kum’mwera kwa chigwa cha mtsinje. Malirewo anapitirira n’kukafika kumadzi a Eni-semesi,+ n’kukathera ku Eni-rogeli.+8 Kuchokera pamenepo, anapitirira mpaka kuchigwa cha mwana wa Hinomu,+ kumalo otsetsereka otchedwa Yebusi+ kum’mwera, kutanthauza Yerusalemu.+ Anapitirirabe mpaka pamwamba pa phiri loyang’anizana ndi chigwa cha Hinomu, limene lili kumadzulo kwa chigwacho. Phirilo lili kumpoto kwa chigwa cha Arefai,+ kumapeto kwa chigwacho.9 Kuchokera pamwamba pa phirilo, malirewo anakafika kukasupe wa madzi a Nafitoa,+ n’kupitirira mpaka kumizinda ya m’mphepete mwa phiri la Efuroni. Anapitirirabe mpaka ku Baala,+ kutanthauza Kiriyati-yearimu.+10 Kuchokera ku Baala, malirewo anazungulira chakumadzulo kulowera kuphiri la Seiri, n’kukadutsa pamalo otsetsereka a phiri la Yearimu kumpoto, kutanthauza Kesaloni. Ndiyeno anatsetserekera ku Beti-semesi,+ n’kukafika ku Timuna.+11 Malirewo anakafika kumalo otsetsereka otchedwa Ekironi+ kumpoto, n’kukadutsa ku Sikeroni. Anapitirira mpaka kuphiri la Baala kukafika ku Yabineeli, n’kukathera kunyanja.12 Malire a kumadzulo anali Nyanja Yaikulu+ ndi gombe lake. Amenewa ndiwo anali malire onse a ana a Yuda potsata mabanja awo.13 Kalebe+ mwana wa Yefune anam’patsa gawo lake pakati pa ana a Yuda pomvera lamulo la Yehova kwa Yoswa. Anam’patsa Kiriyati-ariba, kutanthauza Heburoni.+ (Ariba anali tate wa Anaki.)14 Choncho Kalebe anapitikitsa ana atatu a Anaki+ kuderalo. Anawo anali Sesai,+ Ahimani, ndi Talimai,+ obadwa kwa Anaki.+15 Atachoka kumeneko anapita kukamenyana ndi anthu a ku Debiri.+ (Zimenezi zisanachitike, Debiri ankatchedwa Kiriyati-seferi.)+16 Kenako Kalebe anati: “Aliyense amene agonjetse mzinda wa Kiriyati-seferi n’kuulanda, ndithu ndim’patsa mwana wanga Akisa,+ kuti akhale mkazi wake.”17 Otiniyeli+ mwana wa Kenazi,+ m’bale wake wa Kalebe, analanda mzindawo. Chotero Kalebe anam’patsa Akisa,+ mwana wake, kuti akhale mkazi wake.18 Akisa ali pabulu pa ulendo wopita kunyumba, anakakamiza Otiniyeli kuti apemphe malo kwa Kalebe bambo ake. Ndiyeno Akisa anawomba m’manja kuitana bambo ake, ndipo Kalebe atamva, anam’funsa kuti: “Ukufuna chiyani?”+19 Iye anayankha kuti: “Ndidalitseni, poti mwandipatsa malo a kum’mwera, tsopano mundipatsenso Guloti-maimu.”* Pamenepo Kalebe anam’patsa Guloti Wakumtunda ndi Guloti Wakumunsi.+20 Ichi chinali cholowa+ cha fuko la ana a Yuda,+ potsata mabanja awo.21 Mizinda ya kumapeto kwa gawo la fuko la ana a Yuda, chakumalire ndi Edomu+ kum’mwera, inali Kabizeeli,+ Ederi, Yaguri,22 Kina, Dimona, Adada,23 Kedesi, Hazori, Itinani,24 Zifi, Telemu,+ Bealoti,25 Hazori-hadata, Kerioti-hezironi, kutanthauza Hazori,26 Amamu, Sema, Molada,+27 Hazara-gada, Hesimoni, Beti-peleti,+28 Hazara-suali,+ Beere-seba,+ Bizioti,29 Baala,+ Iimu, Ezemu,+30 Elitoladi, Kesili, Horima,+31 Zikilaga,+ Madimana, Sanasana,32 Lebaoti, Silihimu, Aini,+ ndi Rimoni.+ Mizinda yonse inalipo 29, pamodzi ndi midzi yake.33 Ku Sefela+ kunali Esitaoli,+ Zora,+ Asina,34 Zanowa,+ Eni-ganimu, Tapuwa, Enamu,35 Yarimuti,+ Adulamu,+ Soko,+ Azeka,+36 Saaraimu,+ Aditaimu, Gedera, ndi Gederotaimu. Mizinda 14 ndi midzi yake.37 Zenani, Hadasha, Migidala-gadi,38 Dilani, Mizipe, Yokiteeli,39 Lakisi,+ Bozikati,+ Egiloni,+40 Kaboni, Lamamu, Kitilisi,41 Gederoti, Beti-dagoni, Naama, ndi Makeda.+ Mizinda 16 ndi midzi yake.42 Libina,+ Eteri,+ Asani,43 Ifita, Asina, Nezibi,44 Keila,+ Akizibu,+ ndi Maresha.+ Mizinda 9 ndi midzi yake.45 Ekironi+ pamodzi ndi midzi yake yozungulira, ikuluikulu ndi ing’onoing’ono yomwe.46 Kuchokera ku Ekironi kulowera chakumadzulo, malo onse amene ali m’mphepete mwa Asidodi ndi midzi yake.47 Asidodi+ pamodzi ndi midzi yake yozungulira, ikuluikulu ndi ing’onoing’ono yomwe, Gaza+ pamodzi ndi midzi yake yozungulira, ikuluikulu ndi ing’onoing’ono yomwe, mpaka kukafika kuchigwa cha Iguputo, ndi ku Nyanja Yaikulu pamodzi ndi dera la m’mphepete mwa nyanjayi.+48 Kudera lamapiri kunali Samiri, Yatiri,+ Soko,49 Dana, Kiriyati-sana, kutanthauza Debiri,50 Anabi, Esitemo,+ Animu,51 Goseni,+ Holoni, ndi Gilo.+ Mizinda 11 ndi midzi yake.52 Arabu, Duma, Esana,53 Yanimu, Beti-tapuwa, Apeka,54 Humita, Kiriyati-ariba, kutanthauza Heburoni,+ ndi Ziori. Mizinda 9 ndi midzi yake.55 Maoni,+ Karimeli, Zifi,+ Yuta,56 Yezereeli, Yokideamu, Zanowa,57 Kayini, Gibea, ndi Timuna.+ Mizinda 10 ndi midzi yake.58 Haluli, Beti-zuri, Gedori,59 Maaratu, Beti-anotu, ndi Elitekoni. Mizinda 6 ndi midzi yake.60 Kiriyati-baala,+ kutanthauza Kiriyati-yearimu,+ ndi Raba. Mizinda iwiri ndi midzi yake.61 Kuchipululu kunali Beti-araba,+ Midini, Sekaka,62 Nibisani, Mzinda wa Mchere, ndi Eni-gedi.+ Mizinda 6 ndi midzi yake.63 Ana a Yuda analephera kupitikitsa+ Ayebusi+ omwe anali kukhala ku Yerusalemu,+ moti Ayebusi akukhalabe limodzi ndi ana a Yuda ku Yerusalemu mpaka lero.
Mawu a M'munsi
^ Mawu akuti “Guloti-maimu” amatanthauza “Zigwa za Madzi.”


text:
Kuyankha Mafunso a M’Baibulo
Kodi Mulungu ndi wotani?
Sitingathe kuona Mulungu chifukwa iye ndi mzimu. Mulungu ndi amene analenga kumwamba, dziko lapansili komanso zinthu zonse zamoyo. Mulungu sanachite kulengedwa ndipo alibe chiyambi. (Salimo 90:2) Mulungu amafuna kuti anthu adziwe zoti iye alipo komanso kuti adziwe zolondola zokhudza iyeyo.—Werengani Machitidwe 17:24-27.
Tiyeneranso kudziwa kuti Mulungu ali ndi dzina. Tingathe kudziwa makhalidwe ake poona zinthu zimene iye analenga. (Aroma 1:20) Koma kuti timudziwe bwino, tiyenera kuphunzira Baibulo, lomwe ndi Mawu ake. Baibulo limatithandiza kudziwa kuti Mulungu ndi wachikondi.—Werengani Salimo 103:7-10.
Kodi Mulungu amamva bwanji zinthu zopanda chilungamo zikamachitika?
Mlengi wathu, Yehova, amadana ndi kupanda chilungamo ndipo iye analenga anthufe m’chifaniziro chake. (Deuteronomo 25:16) N’chifukwa chake ambirife timadananso ndi zachinyengo. Zinthu zopanda chilungamo zimene zimachitikazi, si Mulungu amene amazichititsa. Mulungu anapatsa anthu ufulu wosankha. Koma n’zomvetsa chisoni kuti anthu ambiri amagwiritsa ntchito molakwika ufulu umenewu ndipo amachita zinthu zopanda chilungamo. Zimenezi zimakhumudwitsa kwambiri Yehova.—Werengani Genesis 6:5, 6; Deuteronomo 32:4, 5.
Yehova amakonda chilungamo ndipo sadzalola kuti zinthu zopanda chilungamo zipitirire kuchitika mpaka kalekale. (Salimo 37:28, 29) Baibulo limalonjeza kuti, posachedwapa Mulungu adzathetsa zinthu zonse zopanda chilungamo.—Werengani 2 Petulo 3:7-9, 13.
Baibulo limalonjeza kuti posachedwapa Mulungu adzathetsa zinthu zonse zopanda chilungamo
Onaninso
Kodi Zoona Zenizeni za Mulungu N’zotani?
Kodi inuyo mumaona kuti Mulungu amakuganizirani? Werengani nkhaniyi kuti mudziwe makhalidwe a Mulungu komanso zimene mungachite kuti mumuyandikire.


text:
Kodi Pali Chipembedzo Chimene Mungachikhulupirire?
Ngati munakhumudwapo ndi zochita za chipembedzo chinachake mwina zingakuvuteni kukhulupirira chipembedzo china. Koma dziwani kuti pali chipembedzo chomwe mungachikhulupirire. Yesu atabwera padziko lapansi, anakhazikitsa chipembedzo ndipo anaphunzitsa anthu a m’chipembedzocho kutsatira zimene Mulungu amafuna. Mpaka pano chipembedzo chimenechi, chomwe Akhristu ake amayesetsa kutsatira malamulo a Mulungu pamoyo wawo, chidakalipo. Kodi chipembedzo chimenechi mungachipeze kuti?
Estelle, yemwe tamutchula m’nkhani yoyambirira uja, ananena kuti: “Ndinayamba kuphunzira Baibulo ndi Mboni za Yehova. Patangopita nthawi yochepa ndinamvetsa mawu omwe ali palemba la Yohane 8:32, omwe amati: ‘Mudzadziwa choonadi, ndipo choonadi chidzakumasulani.’”
Ray, yemwe tamutchula kale uja, ananena kuti: “Nditayamba kuphunzira Baibulo ndi Mboni za Yehova, ndinadziwa kuti Mulungu si amene amayambitsa mavuto amene anthu amakumana nawo. Ndinasangalalanso kudziwa kuti ngakhale kuti Mulungu amalola zinthu zoipa kuchitika, analonjeza kuti posachedwa adzathetsa zoipa zonse.”
N’zoona kuti n’zovuta kukhala ndi makhalidwe abwino m’dzikoli lomwe anthu ambiri ali ndi makhalidwe oipa, koma n’zotheka. Anthu ambiri amafuna munthu wina woti aziwathandiza kumvetsa komanso kutsatira zimene Baibulo limaphunzitsa. N’chifukwa chake a Mboni za Yehova akuphunzitsa Baibulo anthu mamiliyoni ambiri padziko lonse. Mlungu uliwonse anthu ambiri akuphunzira Baibulo ndipo akuyesetsa kuyamba kukonda Mlengi wawo. Zimenezi zikuwathandiza kuti azikhala ndi moyo wosangalala. *
Funsani a Mboni za Yehova chimene chimawapangitsa kuti azikhulupirira chipembedzo chawo
Ulendo wina mukadzakumananso ndi a Mboni za Yehova, mudzawafunse chimene chimawapangitsa kuti azikhulupirira chipembedzo chawo. Fufuzani zimene amaphunzitsa komanso mbiri yawo. Kenako ganizirani ngati pali chipembedzo chimene mukuona kuti mungachikhulupirire.
^ ndime 5 Kuti mudziwe zambiri, werengani buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.
Onaninso
Kodi Chipembedzo Choona Mungachidziwe Bwanji?
Kodi chipembedzo choona chilipo chimodzi chokha? Taonani zinthu 5 zomwe zingakuthandizeni kudziwa chipembedzo choona.
N’chifukwa Chiyani Muyenera Kuphunzira Baibulo?
Kodi mumaona kuti simungapeze nthawi yophunzira Baibulo komanso kuti kuphunzira Baibulo n’kovuta? Kapena mumaopa kupangana ndi wa Mboni kuti azikuphunzitsani Baibulo chifukwa choona kuti zimenezi n’zopanikiza?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 Komabe, pakati pa anthuwo panadzakhala aneneri onyenga. Momwemonso padzakhala aphunzitsi onyenga pakati panu.+ Amenewa adzabweretsa mwakachetechete timagulu tampatuko towononga ndipo adzakana ngakhale iye amene anawagula,+ n’kudzibweretsera chiwonongeko chofulumira.
2 Kuwonjezera apo, ambiri adzatsatira+ khalidwe lotayirira+ la aphunzitsiwo, ndipo chifukwa cha amenewa, anthu adzalankhula monyoza njira ya choonadi.+
3 Komanso chifukwa chosirira mwansanje, adzakudyerani masuku pamutu ndi mawu achinyengo.+ Koma chiweruzo chawo chimene chinagamulidwa kalekale+ chikubwera mofulumira, ndipo chiwonongeko chawo sichikuzengereza.+
4 Ndithu, Mulungu sanalekerere angelo+ amene anachimwa aja osawapatsa chilango, koma mwa kuwaponya mu Tatalasi,+ anawaika m’maenje a mdima wandiweyani powasungira chiweruzo.+
5 Anaperekanso chilango padziko lakale lija ndipo sanalilekerere,+ koma anasunga Nowa, mlaliki wa chilungamo,+ pomupulumutsa pamodzi ndi anthu ena 7,+ pamene anabweretsa chigumula+ padziko la anthu osaopa Mulungu.
6 Anaweruzanso mizinda ya Sodomu ndi Gomora mwa kuinyeketsa ndi moto,+ kuti chikhale chitsanzo cha zinthu zimene zidzachitikire anthu osaopa Mulungu m’tsogolo.+
7 Koma anapulumutsa Loti, munthu wolungama+ amene anavutika mtima kwambiri ndi kulowerera kwa anthu ophwanya malamulo mu khalidwe lawo lotayirira.+
8 Munthu wolungama ameneyo anali kuzunzika tsiku ndi tsiku ndi zimene anali kuona ndi kumva pamene anali kukhala pakati pawo, ndiponso chifukwa cha zochita zawo zosamvera malamulo.
9 Chotero, zimenezi zikusonyeza kuti Yehova amadziwa kupulumutsa anthu odzipereka kwa iye akakhala pa mayesero.+ Koma anthu osalungama amawasungira tsiku loweruza kuti adzawawononge,+
10 koma makamaka anthu amene amafunafuna kugonana ndi anthu ena n’cholinga choti awaipitse,+ ndiponso amene amanyoza owalamulira.+
Anthu amenewa ndi opanda mantha ndiponso ndi omva zawo zokha, ndipo sanjenjemera ndi anthu aulemerero. M’malomwake, amalankhula zinthu zowanyoza.+
11 Koma angelo, ngakhale kuti ndi amphamvu kwambiri, saneneza aphunzitsi onyengawo ndi mawu onyoza,+ pakuti amalemekeza Yehova.+
12 Ndipo anthu amenewa, mofanana ndi nyama zopanda nzeru zimene zimabadwira kuti zidzagwidwe ndi kuwonongedwa, amalankhula monyoza za zinthu zimene sakuzidziwa,+ moti adzawonongedwa chifukwa cha njira yawo yachiwonongeko,
13 ndipo akudzilakwira okha+ monga mphoto yawo ya kuchita zoipa.+
Iwo amaona kuti kuchita masana zinthu zokhutiritsa chilakolako cha thupi lawo n’kosangalatsa.+ Anthu amenewa ali ngati mawanga ndi zilema pakati panu, ndipo amakondwera kwadzaoneni akamakuphunzitsani zinthu zonyenga pamene akudya nanu limodzi.+
14 Ali ndi maso odzaza ndi chigololo+ komanso olephera kupewa kuchita tchimo,+ ndipo amakopa anthu apendapenda. Ali ndi mtima wophunzitsidwa kusirira mwansanje.+ Iwo ndi ana otembereredwa.+
15 Popeza anasiya njira yowongoka, asocheretsedwa. Atsatira njira ya Balamu+ mwana wa Beori, amene anakonda mphoto ya kuchita zoipa,+
16 koma anadzudzulidwa pa cholakwa chake.+ Nyama yosalankhula yonyamula katundu inalankhula ngati munthu+ ndi kulepheretsa zochita zamisala za mneneriyo.+
17 Amenewa ndi akasupe opanda madzi,+ ndi nkhungu yotengeka ndi mphepo yamkuntho, ndipo anawasungira mdima wandiweyani.+
18 Pakuti amalankhula mawu odzitukumula opanda pake, ndipo pogwiritsa ntchito zilakolako za thupi+ komanso makhalidwe otayirira, amakopa+ amene akungopulumuka+ kumene kwa anthu ochita zolakwa.
19 Pamene akuwalonjeza ufulu,+ eni akewo ndi akapolo a khalidwe loipa.+ Pakuti aliyense amene wagonjetsedwa, amakhala kapolo kwa womugonjetsayo.+
20 Ndithudi, ngati anapulumuka ku zoipitsa za dzikoli+ mwa kumudziwa molondola Ambuye ndi Mpulumutsi Yesu Khristu, koma alowereranso m’zinthu zomwe zija ndi kugonjetsedwa nazo,+ potsirizira pake makhalidwe awo amakhala oipa kwambiri kuposa poyamba.+
21 Zikanakhala bwino akanapanda kudziwa molondola njira ya chilungamo,+ kusiyana n’kuidziwa bwinobwino kenako n’kupatuka pa lamulo loyera lomwe anapatsidwa.+
22 Mwambi woona uja wakwaniritsidwa pa iwo. Mwambiwo umati: “Galu+ wabwerera kumasanzi ake, ndipo nkhumba imene inasambitsidwa yapita kukagubudukanso m’matope.”+
Patsani ena
Patsani ena
2 Petulo 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=61&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D61%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MUTU 14
Timakhala Okhulupirika ku Boma la Mulungu Lokha Basi
1, 2. (a) Kodi otsatira a Yesu akhala akutsatira mfundo iti? (b) Kodi adani athu achita zotani pofuna kutigonjetsa ndipo chachitika n’chiyani?
YESU ataimirira pamaso pa Pilato yemwe anali wolamulira wamphamvu kwambiri mu mtundu wa Ayuda ananena mfundo yomwe yakhala yothandiza kwambiri kwa otsatira ake mpaka pano. Iye ananena kuti: “Ufumu wanga suli mbali ya dziko lino. Ufumu wanga ukanakhala mbali ya dziko lino, atumiki anga akanamenya nkhondo kuti ndisaperekedwe kwa Ayuda. Koma ufumu wanga si wochokera pansi pano ayi.” (Yoh. 18:36) Pilato anachititsa kuti Yesu aphedwe koma zolinga zawo zinalephera chifukwa pasanapite nthawi yaitali, Yesu anaukitsidwa. Mafumu amene ankalamulira mu Ufumu wamphamvu wa Roma anayesetsa kupha otsatira a Khristu koma zofuna zawo zinalephereka. Akhristu analalikira uthenga wa Ufumu padziko lonse.—Akol. 1:23.
2 Ufumu wa Mulungu utakhazikitsidwa mu 1914, maboma ena amphamvu amene ankalamulidwa ndi asilikali anayesetsa kuti aphe anthu onse a Mulungu. Koma zolinga zawo zinalephereka. Maboma ambiri komanso magulu andale ayesetsa kutikakamiza kuti tilowerere nawo mikangano yawo koma nawonso alephera kutichititsa kukhala osakhulupirika ku Ufumuwu. Masiku ano, anthu amene akulamuliridwa ndi Ufumuwu amapezeka pafupifupi m’dziko lililonse. Ngakhale kuti tikukhala m’mayiko osiyanasiyana, tili pa ubale weniweni wapadziko lonse, ndipo sitilowerera ngakhale pang’ono m’ndale zimene zimachitika m’dzikoli. Ubale umenewu ndi umboni wakuti Ufumu wa Mulungu ukulamulira komanso kuti Mfumu Yesu Khristu akuyenga, kutsogolera ndiponso kuteteza atumiki ake. Tiyeni tione mmene Yesu Khristu wachitira zimenezi ndiponso milandu ina imene tawina yomwe ndi yolimbitsa chikhulupiriro kwambiri pamene tikupitirizabe kusakhala “mbali ya dziko.”—Yoh. 17:14.
Nkhani Yofunika Kwambiri
3, 4. (a) Kodi chinachitika n’chiyani pa nthawi imene Ufumu unkakhazikitsidwa? (b) Kodi nthawi zonse anthu a Mulungu akhala akumvetsa kuti sayenera kulowerera ndale? Fotokozani.
3 Ufumu wa Mulungu utangokhazikitsidwa kumene, kumwamba kunachitika nkhondo ndipo Satana anaponyedwa padziko lapansi. (Werengani Chivumbulutso 12:7-10, 12.) Padziko lapansi panachitikanso nkhondo imene inayesa chikhulupiriro cha anthu a Mulungu koma anthu a Mulunguwo anali ofunitsitsa kutsatira chitsanzo cha Yesu kuti asakhale mbali ya dziko. Koma poyamba sankadziwa zoyenera kuchita kuti asalowerere nawo ndale.
4 Mwachitsanzo, Voliyumu VI ya buku la Millennial Dawn, * lomwe linasindikizidwa mu 1904, linalimbikitsa Akhristu kuti asamachite nawo nkhondo. Komabe, bukuli linanena kuti ngati Mkhristu atamulemba usilikali aziyesetsa kupempha kuti azigwira ntchito zina, osati kumenya nawo nkhondo. Ngati wapempha koma sizinatheke ndipo watumizidwa ku nkhondo, azionetsetsa kuti asaphe munthu. Pofotokoza mmene zinthu zinalili pa nthawiyo, M’bale Herbert Senior, yemwe ankakhala ku Britain ndipo anabatizidwa m’chaka cha 1905, ananena kuti: “Abale sankamvetsa bwino nkhani imeneyi komanso panalibe malangizo omveka bwino othandiza Akhristu kudziwa ngati zinali zoyenera kulowa usilikali n’kumagwira ntchito zina osati kumenya nkhondo.”
5. Kodi Nsanja ya Olonda ya September 1, 1915, inathandiza bwanji anthu kumvetsa nkhani yosalowerera ndale?
5 Komabe, Nsanja ya Olonda ya September 1, 1915, inayamba kufotokoza nkhani imeneyi momveka bwino. Pofotokoza zimene zinalembedwa m’buku la Studies in the Scriptures, magazini ya Nsanja ya Olonda imeneyi inanena kuti: “Sitikudziwa ngati kuli koyenera kuti Mkhristu azilowa usilikali koma n’kumagwira ntchito zina osati kumenya nkhondo.” Koma bwanji ngati Mkhristu akuwopsezedwa kuti aphedwa chifukwa chokana kuvala yunifomu ndiponso kugwira ntchito ya usilikali? Nkhaniyi inafotokoza kuti: “Kodi inuyo mungasankhe chiyani pa zinthu ziwiri izi: Kuphedwa chifukwa chokhala wokhulupirika kwa Kalonga Wamtendere komanso chifukwa chosafuna kuphwanya malamulo Ake, kapena kuphedwa mukuthandiza komanso kugwirira ntchito mafumu a pansi pano, zomwe ndi kusamvera mwadala zimene Mfumu ya Kumwamba imaphunzitsa? Pa imfa ziwirizi, tingasankhe kuphedwa chifukwa chokhala okhulupirika kwa Mfumu yathu ya Kumwamba.” Ngakhale kuti magaziniyi inanena mfundo yamphamvuyi, inamaliza ndi kuti: “Sitikukakamiza anthu kuti azitsatira mfundo imeneyi. Tikungopereka maganizo chabe.”
6. Kodi mwaphunzira chiyani kwa M’bale Herbert Senior?
6 Abale ena anamvetsa kuti Mkhristu sayenera kulowa usilikali ndipo anali okonzeka kukumana ndi mavuto chifukwa chotsatira mfundo imeneyi. M’bale Herbert Senior yemwe tamutchula kale uja ananena kuti: “Ine sindinkaona kusiyana kulikonse ngati munthu akugwira ntchito yotsitsa zipolopolo m’sitima [komwe si kumenya nkhondo] ndi kuika zipolopolozo mu mfuti n’kumawombera anthu.” (Luka 16:10) M’bale Senior sanalowe usilikali chifukwa cha chikumbumtima chake ndipo anakamutsekera kundende. M’baleyu pamodzi ndi abale ena 4 anali pagulu la anthu 16 omwe anakana kulowa usilikali chifukwa cha chikumbumtima chawo. Pagululi panali anthu ena ochokera m’zipembedzo zina ndipo anakawatsekera kundende ya Richmond ku Britain. Pa nthawi ina, Herbert komanso anthu ena amene ankaimbidwa mlandu wokana kulowa usilikali chifukwa cha chikumbumtima chawo, anatengedwa mwachinsinsi n’kupita nawo ku dziko la France kuti akamenye nkhondo. Ali kumeneko anawagamula kuti aphedwe ndipo m’baleyu pamodzi ndi anthu ena anawaika pamzere kuti awawombere koma sanawawombere. M’malomwake anawagamula kuti akhale m’ndende zaka 10.
7. Pamene nkhondo yachiwiri ya padziko lonse inkayamba, kodi anthu a Mulungu anali atamvetsa mfundo iti?
7 Pa nthawi imene nkhondo yachiwiri ya padziko lonse inkayamba, anthu a Yehova monga gulu anamvetsa bwino zimene ayenera kuchita kuti asalowerere ndale komanso zimene ayenera kuchita ngati akufuna kutsatira chitsanzo cha Yesu. (Mat. 26:51-53; Yoh. 17:14-16; 1 Pet. 2:21) Mwachitsanzo, mu Nsanja ya Olonda ya November 1, 1939, munali nkhani yofunika kwambiri yomwe inali ndi mutu wakuti, “Kusalowerera Ndale.” Nkhaniyi inafotokoza kuti: “Anthu amene anachita pangano ndi Yehova ayenera kutsatira lamulo lakuti sayenera kulowerera nawo ngakhale pang’ono mayiko akamamenya nkhondo.” Pofotokoza mmene anamvera atawerenga nkhaniyi, M’bale Simon Kraker, yemwe kenako anakatumikira kulikulu lathu ku Brooklyn, New York, ananena kuti: “Ndinamvetsa kuti anthu a Mulungu ankayenera kukhala pamtendere ndi munthu aliyense ngakhale pa nthawi ya nkhondo.” Chakudya chauzimu chimenechi chinabwera pa nthawi yake ndipo chinathandiza anthu a Mulungu kukonzekera chizunzo chomwe anakumana nacho chifukwa chokhala okhulupirika ku Ufumuwu.
Chizunzo Chinabwera Ngati “Mtsinje”
8, 9. Kodi ulosi umene mtumwi Yohane ananena unakwaniritsidwa bwanji?
8 Mtumwi Yohane analosera kuti Ufumu ukadzabadwa mu 1914, chinjoka, yemwe ndi Satana Mdyerekezi, chidzayesa kupha atumiki a Ufumu wa Mulungu powalavulira madzi ophiphiritsa ochuluka ngati mtsinje. * (Werengani Chivumbulutso 12:9, 15.) Kodi ulosi wa Yohane unakwaniritsidwa bwanji? Kuyambira m’zaka za m’ma 1920, anthu a Mulungu akhala akuzunzidwa kwambiri. Abale ambiri omwe ankakhala ku North America pa nthawi ya nkhondo yachiwiri ya padziko lonse anamangidwa chifukwa chokhala okhulupirika ku Ufumu wa Mulungu. Mmodzi wa abale amenewa anali M’bale Kraker. Pa nthawi ya nkhondoyi, anthu ambiri omwe anakana kulowa usilikali chifukwa cha chipembedzo chawo anatsekeredwa m’ndende zosiyanasiyana za ku United States. Pa anthu amenewa ambiri anali a Mboni za Yehova moti pa akaidi atatu alionse, awiri ankakhala a Mboni.
9 Satana ndi ziwanda zake anayesetsa kusokoneza chikhulupiriro cha anthu amene ali kumbali ya Ufumu wa Mulungu kulikonse komwe ali. M’mayiko onse a ku Africa, Europe ndi ku United States, anthu a Mulungu anakaonekera m’makhoti. Chifukwa chosafuna kulowerera nawo ndale, ambiri anamangidwa komanso kuvulazidwa kwambiri moti ena analumala. Ku Germany anthu a Mulungu anazunzidwa kwambiri chifukwa chokana kunena mawu otamanda Hitler, komanso kukana kulowa usilikali. Anthu pafupifupi 6,000 anatsekeredwa m’ndende pa nthawi imene chipani cha Nazi chinkalamulira ndipo anthu oposa 1,600 a ku Germany komanso ochokera ku mayiko ena anafera m’manja mwa anthu amene ankawazunza. Ngakhale kuti atumiki a Mulungu anakumana ndi zinthu zonsezi, Mdyerekezi analephera kuthetseratu gulu la anthu a Mulungu.—Maliko 8:34, 35.
“Dziko Lapansi” Linameza “M’tsinje”
10. Kodi “dziko” limaimira chiyani, ndipo lathandiza bwanji anthu a Mulungu?
10 Ulosi umene mtumwi Yohane analemba unasonyeza kuti “dziko lapansi,” omwe ndi olamulira amene amachita zinthu moganizira ena, adzameza “mtsinje,” womwe ukuimira chizunzo. Zimenezi zikutanthauza kuti anthu olamulirawa adzathandiza anthu a Mulungu. Kodi mbali ya ulosi imeneyi yakwaniritsidwa bwanji? Nkhondo yachiwiri yapadziko lonse itatha, “dziko” lakhala likulowererapo kuti lithandize anthu amene akutumikira mokhulupirika Ufumu wolamulidwa ndi Mesiya. (Werengani Chivumbulutso 12:16.) Mwachitsanzo, makhoti ena amphamvu ateteza ufulu wa Mboni za Yehova pa nkhani yokana kulowa usilikali komanso kuchita nawo miyambo ya mayiko. Choyamba, tiyeni tikambirane milandu ikuluikulu, yokhudza kulowa usilikali, imene Yehova anathandiza anthu ake kuti awine.—Sal. 68:20.
11, 12. N’chiyani chinachitikira M’bale Sicurella ndi M’bale Thlimmenos, ndipo zinthu zinatha bwanji?
11 United States. Anthony Sicurella analeredwa m’banja la Mboni ndipo anabatizidwa ali ndi zaka 15. Atakwanitsa zaka 21 anakalembetsa ku boma kuti ndi mtumiki wachipembedzo. Patapita zaka ziwiri, mu 1950, analemba chikalata chopita ku boma chopempha kuti amuike m’gulu la anthu okana kulowa usilikali chifukwa cha chikumbumtima chawo. Ngakhale kuti bungwe lofufuza milandu ya anthu la Federal Bureau of Investigation silinamupeze ndi mlandu uliwonse, a Unduna Woona za Chilungamo sanavomere pempho lake ndipo mlanduwu unakambidwa ku khoti maulendo angapo. Kenako Khoti Lalikulu linamvetsera mlandu wa M’bale Sicurella ndipo linagamula mosiyana ndi zimene khoti laling’ono linagamula moti chigamulocho chinali chokomera m’baleyu. Zimene khotili linagamula zinathandiza nzika zonse za ku United States zomwe zinkakana kulowa usilikali chifukwa cha chikumbumtima chawo.
12 Greece. Mu 1983, M’bale Iakovos Thlimmenos anamangidwa chifukwa chokana kuvala yunifomu ya asilikali ndipo anamutsekera m’ndende. Atamasulidwa, anafunsira ntchito yowerengetsera ndalama koma sanalembedwe ntchitoyi chifukwa anali atamangidwapo. Anakasuma nkhaniyi kukhoti koma sanawine, kenako anachita apilo ku Khoti Loona za Ufulu wa Anthu ku Ulaya. M’chaka cha 2000, Komiti Yaikulu ya Khoti Loona za Ufulu wa Anthu ku Ulaya, yomwe inali ndi oweruza 17, inagamula mlanduwu mokomera m’baleyu ndipo chigamulo chimenechi chathandiza nzika zonse za ku Greece kuti zisamasalidwe. Chigamulo chimenechi chisanaperekedwe, abale ndi alongo a ku Greece oposa 3,500 anali ndi mbiri yoti anamangidwapo chifukwa chosafuna kulowerera ndale. Chigamulochi chitaperekedwa, dziko la Greece linalamula kuti achotse abale amenewa m’gulu la anthu okhala ndi mbiri yoti anamangidwapo. Komanso lamulo lopereka ufulu kwa nzika zonse za ku Greece kuti zikhoza kugwira ntchito zina m’malo mwa usilikali, limene linali litakhazikitsidwa zaka zingapo m’mbuyomo, analiwonjezera mphamvu pamene malamulo a dzikolo ankakonzedwanso.
13, 14. Kodi tikuphunzira chiyani pa nkhani ya M’bale Ivailo Stefanov ndi M’bale Vahan Bayatyan?
13 Bulgaria. Mu 1994, M’bale Ivailo Stefanov anatengedwa kuti akayambe usilikali ndipo pa nthawiyi n’kuti ali ndi zaka 19. Iye anakana kulowa usilikali ndiponso kugwira ntchito zina zimene ankapatsidwa ndi asilikali. Anagamulidwa kuti akakhale m’ndende miyezi 18 koma anachita apilo ponena kuti ali ndi ufulu wokana kulowa usilikali chifukwa cha chikumbumtima chake. Kenako mlandu wakewo unapita ku Khoti Loona za Ufulu wa Anthu ku Ulaya. Mu 2001, mlanduwu usanakambidwe ndi khotili, dziko la Bulgaria linakonza zoti lingokambirana ndi m’baleyu. Boma la Bulgaria linakhululukira M’bale Stefanov komanso nzika zonse za m’dzikoli zomwe zinali zokonzeka kugwira ntchito zina m’malo mwa usilikali. *
14 Armenia. M’chaka cha 2001 M’bale Vahan Bayatyan anakwanitsa zaka zimene boma la Armenia limafuna kuti munthu alowe usilikali. * Koma m’baleyu anakana kulowa usilikali chifukwa cha chikumbumtima chake ndipo anamuweruza kuti akhale m’ndende. M’baleyu anachita apilo koma nthawi zonse ankaluza. Mu September, 2002, M’bale Bayatyan anamangidwa ndipo anamugamula kuti akhale m’ndende zaka ziwiri ndi hafu, koma anamasulidwa atangokhalamo miyezi 10 ndi hafu. Pa nthawi imene anali kundendeyi anachita apilo mlandu wakewu ku Khoti Loona za Ufulu wa Anthu ku Ulaya ndipo khotili linamvetsera mlandu wakewu. Koma pa October 27, 2009, Khotili linagamula kuti M’bale Bayatyan ndi wolakwa. Chigamulo chimenechi chinasokoneza kwambiri abale a ku Armenia amene ankaimbidwa mlandu wofanana ndi womwewu. Koma Komiti Yaikulu ya Khoti Loona za Ufulu wa Anthu ku Ulaya inaonanso chigamulo chimene chinaperekedwa pa mlanduwu. Pa July 7, 2011, Khotilo linagamula mlanduwu mokomera M’bale Vahan Bayatyan. Aka kanali koyamba kuti Khoti Lalikululi livomereze kuti munthu akhoza kukana kulowa usilikali chifukwa cha zimene amakhulupirira m’chipembedzo chake. Izi n’zogwirizana ndi ufulu wofotokoza maganizo ake, wosankha zinthu motsatira chikumbumtima chake komanso ufulu wa chipembedzo umene uli m’dzikoli. Chigamulo chimenechi chikuteteza ufulu wa Mboni za Yehova komanso wa anthu mamiliyoni ambirimbiri m’mayiko amene ali mu Bungwe la Mayiko a ku Ulaya. *
Miyambo Yosonyeza Kukonda Dziko
15. N’chifukwa chiyani anthu a Yehova amakana kuchita nawo miyambo yosonyeza kukonda dziko lawo?
15 Anthu a Yehova amakhala okhulupirika ku Ufumu wa Mesiya pokana kulowa usilikali komanso pokana mwaulemu kuchita nawo miyambo yosonyeza kukonda dziko lawo. Anthu anayamba kukonda kwambiri dziko lawo pambuyo pa nkhondo yachiwiri ya padziko lonse. Mayiko ambiri amafuna kuti nzika zawo zizikhala zokhulupirika kudzikolo ndiponso zizichita nawo zinthu ngati kuimba nyimbo ya fuko, kulumbira kuti zidzakhala zokhulupirika kudzikolo kapena kuchitira sawatcha mbendera ya dziko lawo. Komabe, ife timadzipereka kwa Yehova yekha basi. (Eks. 20:4, 5) Chifukwa chotsatira mfundo imeneyi timazunzidwa kwambiri. Komabe, Yehova wagwiritsa ntchito “dziko” kuti athetse ena mwa mavuto amenewa. Tiyeni tione milandu ina yochititsa chidwi yomwe Yehova kudzera mwa Khristu watithandiza kuti tiwine.—Sal. 3:8.
16, 17. N’chiyani chinachitikira Lillian ndi William Gobitas, ndipo mwaphunzira chiyani pa nkhani imeneyi?
16 United States. Mu 1940, Khoti Lalikulu la ku America linagamula kuti Mboni za Yehova zinali zolakwa pa mlandu wa ana a M’bale Gobitas. Mlanduwu unali pakati pa ana a m’baleyu ndi sukulu ya Minersville School District. Lillian Gobitas, * yemwe anali ndi zaka 12, ndi mchimwene wake William, yemwe anali ndi zaka 10, ankafuna kukhala okhulupirika kwa Yehova. Anawa anakana kuchitira sawatcha mbendera komanso kulumbira kuti adzakhala okhulupirika kudziko lawo. Chifukwa cha zimenezi anawachotsa sukulu. Nkhaniyi inafika ku Khoti Lalikulu ndipo khotili linagamula kuti oyang’anira sukuluyi anatsatira malamulo a dziko la America chifukwa cholinga cha malamulowo ndi “kukhazikitsa mtendere m’dzikolo.” Chigamulo chimenechi chinachititsa kuti anthu ambiri ayambe kuzunzidwa. Ana ambiri a Mboni anachotsedwa sukulu, anthu akuluakulu anachotsedwa ntchito ndipo abale ndi alongo ena anamenyedwa ndi magulu a anthu achiwawa. Buku lina lamutu wakuti, The Lustre of Our Country linanena kuti, “kuzunzidwa kwa Mboni za Yehova kuyambira mu 1941 mpaka mu 1943, ndi umboni wa tsankho la zipembedzo limene linali lisanachitikepo m’zaka za m’ma 1900 ku America.”
17 Koma adani a Mulunguwa anasangalala kwa nthawi yochepa. M’chaka cha 1943, Khoti Lalikululi linaweruza mlandu wina wofanana ndi wa ana a M’bale Gobitas. Mlanduwu unali pakati pa Bungwe la zamaphunziro la West Virginia ndi Barnette. Pa nthawiyi Khoti Lalikululi linagamula mlanduwu mokomera Mboni za Yehova. Aka kanali koyamba m’mbiri yonse ya America kuti Khoti Lalikulu lisinthe zimene linali litangogamula kumene pa mlandu wina wofanana ndi womwewu. Chigamulo chimenechi chitaperekedwa, anthu anasiya kuzunza Mboni za Yehova ku America. Chigamulochi chinathandizanso kuti dzikoli lizionetsetsa kuti munthu aliyense, yemwe ndi nzika ya dzikoli, ufulu wake ukulemekezedwa.
18, 19. Kodi Pablo Barros ananena kuti n’chiyani chinamuthandiza kuti akhalebe wokhulupirika, nanga atumiki ena a Yehova angatsanzire bwanji chitsanzo chake?
18 Argentina. M’chaka cha 1976, Pablo Barros yemwe anali ndi zaka 8 ndi Hugo Barros yemwe anali ndi zaka 7, anachotsedwa sukulu chifukwa chokana kuchita nawo mwambo wokweza mbendera. Pa nthawi ina, mphunzitsi wamkulu wa pasukulupo, yemwe anali wamkazi, anakankha Pablo ndiponso anam’menya m’mutu. Mphunzitsiyu ankauza anawa kuti azitsalira kwa ola limodzi akaweruka n’cholinga choti aziwakakamiza kuchita miyambo yosonyeza kukonda dziko lawo. Pofotokoza zimene zinkachitika, Pablo anati: “Ndimaona kuti Yehova akanapanda kundithandiza, sindikanakwanitsa kukhalabe wokhulupirika.”
19 Nkhaniyi itapita ku khoti, woweruza anagwirizana ndi zoti Pablo ndi Hugo achotsedwe sukulu. Komabe, iwo anachita apilo mlanduwu ku Khoti Lalikulu la ku Argentina. Ndipo m’chaka cha 1979, khotili linasintha chigamulo chimene khoti laling’ono lija linapereka ponena kuti: “Chilangochi [chochotsa ana sukulu] n’chosemphana ndi ufulu wophunzira (Article 14) komanso n’chosagwirizana ndi udindo wa boma womwe ndi kuonetsetsa kuti mwana aliyense alandire maphunziro (Article 5).” Chigamulo chimenechi chinathandiza ana a Mboni za Yehova pafupifupi 1,000. Ana ena amene anali atatsala pang’ono kuchotsedwa sukulu sanawachotse ndipo ena amene anali atachotsedwa kale, ngati Pablo ndi Hugo, anayambiranso kuphunzira sukulu za boma.
20, 21. Kodi mlandu wa Roel ndi Emily Embralinag walimbikitsa bwanji chikhulupiriro chanu?
20 Philippines. Mu 1990, Roel Embralinag, * wazaka 9, ndi mchemwali wake dzina lake Emily, wazaka 10, pamodzi ndi ana ena a Mboni pafupifupi 66, anachotsedwa sukulu chifukwa chokana kuchitira sawatcha mbendera. A Leonardo, omwe ndi bambo awo a Roel ndi Emily, anayesa kukambirana ndi akuluakulu a pasukulupo koma sizinathandize. Nkhaniyi itafika povuta, a Leonardo anachita apilo ku Khoti Lalikulu koma analibe ndalama zolipirira loya woti akawaimire pa mlanduwu. Banja lawo lonse linapemphera kwa Yehova mochonderera kuti awathandize. Pa nthawi yonseyi, anawo ankangokhalira kunyozedwa. Leonardo ankaona kuti ngati sangapeze loya ndiye kuti sangawine mlanduwu chifukwa iwowo sanaphunzire za uloya.
21 Koma kenako zinachitika kuti loya wina, dzina lake Felino Ganal, yemwe poyamba ankagwira ntchito kukampani ina ya maloya yodziwika kwambiri m’dzikolo, anaimira banjali. Pa nthawi ya mlanduwu n’kuti M’bale Ganal atasiya kugwira ntchito kukampani ija ndipo anali atakhala wa Mboni za Yehova. Oweruza onse anagamula mlanduwu mokomera Mboni za Yehova ndipo anathetsa lamulo lochotsa sukulu ana a Mboni. Apanso, anthu amene ankafuna kusokoneza chikhulupiriro cha anthu a Mulungu analephera.
Kusalowerera Ndale Kumathandiza Anthu Kukhala Mogwirizana
22, 23. (a) Kodi n’chiyani chachititsa kuti tiwine milandu ikuluikulu yambiri? (b) Kodi ubale komanso mtendere umene tikusangalala nawo padziko lonse ndi umboni wa chiyani?
22 Kodi n’chiyani chinathandiza anthu a Yehova kuti awine milandu yambirimbiri chonchi? Ngakhale kuti sitigwirizana ndi gulu lililonse la ndale, oweruza amtima wabwino a m’mayiko komanso m’makhoti ambiri atiteteza kwa anthu otsutsa, zomwe zachititsa kuti mayiko ena akhazikitse malamulo otetezera ufulu wa anthu. Sitikukayikira kuti Khristu ndi amene wakhala akutithandiza kuti tiwine milandu yonseyi. (Werengani Chivumbulutso 6:2.) Koma kodi n’chifukwa chiyani timapititsa milandu kumakhoti? Cholinga chathu sichikhala kusintha malamulo a boma. Koma timafuna kuti tikhale ndi ufulu wotumikira Mfumu yathu, Yesu Khristu, popanda chosokoneza chilichonse.—Mac. 4:29.
23 M’dziko lomwe muli mavuto a zandale komanso kusankhana mitundu, Mfumu yathu Yesu Khristu yathandiza otsatira ake padziko lonse kuti apitirizebe kusalowerera m’mikangano ya m’mayiko awo. Satana walephera kutigawanitsa ndiponso kutigonjetsa. Ufumu wasonkhanitsa anthu ambiri amene safuna ‘kuphunziranso nkhondo.’ Ubale komanso mtendere umene tikusangalala nawo padziko lonse lapansi ndi wodabwitsa kwambiri ndipo ndi umboni wosatsutsika wakuti Ufumu wa Mulungu ukulamulira.—Yes. 2:4.
^ ndime 4 Bukuli limadziwikanso ndi mutu wakuti The New Creation. Patapita nthawi, mabuku a Millennial Dawn anayamba kudziwika ndi dzina lakuti Studies in the Scriptures.
^ ndime 8 Kuti mumve zambiri za ulosiwu, werengani buku lakuti, Mapeto Osangalatsa a Masomphenya a M’buku la Chivumbulutso Ayandikira, mutu 27, patsamba 184-186.
^ ndime 13 Chigamulo chimenechi chinatanthauza kuti boma la Bulgaria linafunikanso kupereka mwayi wa ntchito zina zosakhudzana ndi usilikali ngakhale pang’ono kwa anthu onse amene ankakana kulowa usilikali chifukwa cha chikumbumtima chawo.
^ ndime 14 Kuti mumve nkhani yonse bwinobwino, werengani Nsanja ya Olonda ya November 1, 2012, patsamba 29-31.
^ ndime 14 Pa zaka 20, boma la Armenia linamanga achinyamata a Mboni oposa 450. Mu November 2013, achinyamata omwe anali adakali m’ndende anamasulidwa.
^ ndime 16 Akhoti analakwitsa kalembedwe ka dzinali m’mabuku awo.
^ ndime 20 Akhoti analakwitsa polemba dzinali m’mabuku awo ndipo analilemba kuti Ebralinag.


text:
KALE LATHU
Anakhalabe Okhulupirika pa “Ola la Kuyesedwa”
NKHONDO yoyamba ya padziko lonse itayamba mu 1914, anthu ambiri anazindikira kuti Ophunzira Baibulo salowerera nkhondo. (Yes. 2:2-4; Yoh. 18:36; Aef. 6:12) Kodi pa nthawiyo, atumiki a Mulungu a ku Britain anakumana ndi zotani?
Mu 1916, boma la Britain linakhazikitsa lamulo lakuti mwamuna aliyense wosakwatira, wazaka za pakati pa 18 ndi 40, ayenera kulowa usilikali. Koma lamuloli linkapereka mwayi woti anthu amene sangalowe usilikali chifukwa cha zikhulupiriro zawo asamakakamizidwe. Boma linakhazikitsa makhoti kuti aziona ngati munthu akuyenereradi kupatsidwa mwayi umenewu.
Pasanapite nthawi yaitali, Ophunzira Baibulo 40 anatsekeredwa m’ndende za asilikali ndipo okwana 8 anatumizidwa kunkhondo ku France. Izi zinachititsa kuti abale a ku Britain alembere kalata wolamulira wa dzikolo dzina lake Herbert Asquith. M’kalatayo anamuuza kuti sanachite chilungamo potsekera abalewo ndipo anthu 5,500 anasaina kalatayi.
Ndiyeno kunamveka kuti abale 8 amene anatumizidwa ku France aja anaweruzidwa kuti aphedwe powaombera chifukwa chokana kumenya nawo nkhondo. Koma atatsala pang’ono kuomberedwa, chiweruzo chinasinthidwa. Iwo anauzidwa kuti akakhala kundende zaka 10. Anabwezedwa ku England kuti akakhale kundende za kumeneko.
Pamene nkhondo inkapitiriza, amuna okwatira nawonso anakakamizidwa kulowa usilikali. M’bale wina dzina lake Henry Hudson, yemwe anali dokotala, anazengedwa mlandu kukhoti mumzinda wa Manchester ku England chifukwa chokana usilikali. Pa August 3, 1916, khotilo linaweruza kuti m’baleyo sangakane usilikali ndipo anamulipiritsa chindapusa n’kumupereka m’manja mwa asilikali. Pa nthawi imodzimodziyo, m’bale winanso wazaka 25, dzina lake James Frederick Scott, anazengedwa mlandu mumzinda wa Edinburgh ku Scotland. Iye anali kopotala ndipo anapezeka kuti alibe mlandu. Oimira boma pa mlanduwu anachita apilo koma kenako anangousiya kuti azenge mlandu wina ku London. Pa mlandu winawu, m’bale Herbert Kipps anapezeka wolakwa ndipo anamulipiritsa n’kumupereka m’manja mwa asilikali.
Pofika mu September 1916, abale okwana 264 anali atapempha kuti asalowe nawo usilikali. Pa abale amenewa, abale asanu analoledwa. Koma abale 154 anapatsidwa ntchito zakalavulagaga ndipo abale 23 anapatsidwa ntchito za ku usilikali koma zosakhudzana ndi kumenya nkhondo. Abale 82 anaperekedwa m’manja mwa asilikali ndipo ena mwa iwo anatsekeredwa m’ndende za asilikali chifukwa chokana kumenya nawo nkhondo. Anthu ambiri sanasangalale kuona abalewo akuzunzidwa choncho boma linaganiza zowasamutsira kundende zina zomwe sizinali za asilikali.
M’bale Edgar Clay ndi m’bale Pryce Hughes anapatsidwa ntchito yosamalira damu linalake ku Wales. M’bale Hughes ndi amene anadzakhala woyang’anira nthambi ya ku Britain. M’bale Herbert Senior amene anali m’gulu la abale obwezedwa ku France aja, anatumizidwa kundende ina ya ku Yorkshire. Ena anatumizidwa kundende ya ku Dartmoor kuti azikagwira ntchito zakalavulagaga. Abale ambirimbiri anatumizidwa kundende imeneyi choncho ndendeyi inali ndi anthu ambiri okana kugwira ntchito ya usilikali kuposa ndende zina.
M’bale Frank Platt anavomera kugwira ntchito za ku usilikali zimene zinali zosakhudzana ndi kumenya nkhondo. Koma iye atatumizidwa kunkhondoko n’kukana kumenya nawo, anazunzidwa koopsa. M’bale Atkinson Padgett anaphunzira choonadi atangolowa usilikali. Nayenso anazunzidwa koopsa ndi akuluakulu a asilikali chifukwa chokana kumenya nawo nkhondo.
Abale athu a pa nthawiyo sankamvetsa bwinobwino mmene Akhristufe tiyenera kuonera usilikali. Komabe iwo anayesetsa kuchita zokondweretsa Yehova Mulungu. Abale amene atchulidwa m’nkhaniyi anapereka chitsanzo chabwino kwambiri “pa ola la kuyesedwa.” (Chiv. 3:10)—Nkhaniyi yachokera ku Britain.
Onaninso
N’chifukwa Chiyani a Mboni za Yehova Salowerera Ndale?
Kodi iwo amasokoneza mtendere m’dziko?


text:
Nkhani 69: Mtsikana Athandiza Ngwazi
KODI mukudziwa zimene buthu’li likunena? Likuuza mai’yo za mneneri wa Yehova Elisa, ndi zodabwitsa zimene Yehova amam’thandiza kuchita. Mai’yo sakudziwa za Yehova chifukwa si Wachiisrayeli. Tiyeni tsono tione, chifukwa chake mtsikana’yu ali m’nyumba ya mai’yu.
Mai’yo ndi Msuri. Mwamuna wake ndiye Namani, mkulu wa gulu la nkhondo la Asuri. Asuri anagwira buthu Lachiisrayeli’li, nalipereka kwa mkazi wa Namani kukhala mdzakazi wake.
Namani ali n’thenda yoipa yochedwa khate. Nthenda’yi imanyonyotsola minofu ya munthu. Choncho izi ndizo zimene likuuza mkazi wa Namani: ‘Mbuyanga akanangopita kwa mneneri wa Yehova ali m’Israyeli. Akanakachiritsidwa naye khate’li.’ Kenako mai’yo akuuza mwamunake zimene kabuthu’ko kananena.
Namani akufuna kwambiri kuchiritsidwa; chotero akusankha kumka ku Israyeli. Atafika’ko, akumka ku nyumba ya Elisa. Elisa akutuma mtumiki wake kukauza Namani kukasamba m’Yordano kasanu ndi kawiri. Izi zikupsyetsa mtima Namani, nati: ‘Mitsinje ya kwathu iri yabwino kwambiri koposa mtsinje uli wonse mu Israyeli!’ Atatero, Namani akuchoka.
Koma mmodzi wa atumiki ake akumuuza kuti: ‘Mbuyanga, Elisa akadakuuzani kuchita kanthu kobvuta, mukanakachita. Nangano bwanji osangosamba, monga momwe wanenera?’ Namani akumvetsera mtumiki wake napita kukadzibviika mu Mtsinje wa Yordano kasanu ndi kawiri. Pamene akutero, mnofu wake ukulimba ndi kukhala wathanzi!
Namani ali wokondwa kwambiri. Akubwerera kwa Elisa namuuza kuti: ‘Tsopano ndadziwa’di kuti Mulungu wa mu Israyeli ndiye Mulungu yekha woona pa dziko lonse. Chotero, chonde, landirani mphatso’yi kwa ine.’ Koma Elisa akuyankha kuti: ‘Ai, sindidzailandira.’ Elisa akudziwa kuti kukakhala kolakwa kwa iye kulandira mphatso’yo, chifukwatu ndiye Yehova amene wachiritsa Namani. Koma mtumiki wa Elisa Gehazi akudzifunira mphatso’yo.
Chotero nazi zimene Gehazi akuchita. Atachoka Namani, Gehazi akum’thamangira. ‘Elisa wandituma kudzakuuzani kuti akufuna zina za mphatso yanu kaamba ka mabwenzi amene angofika kumene,’ akutero Gehazi. Ndithudi, iri ndi bodza. Koma Namani sakudziwa kuti ndi bodza; chotero akupatsa Gehazi zina za zinthu’zo.
Pobwerera kunyumba Gehazi, Elisa akudziwa zimene wachita. Yehova wamuuza. Chotero akuti: ‘Chifukwa chakuti unachita choipa’chi, khate la Namani lidzakhala pa iwe.’ Ndipo linatero, pompo!
Kodi tingaphunzirenji m’zonse’zi? Choyamba, kuti tiyenera kukhala ngati buthu’li ndi kulankhula za Yehova. Kungachite zabwino kwambiri. Chachiwiri, sitiyenera kukhala onyada ngati Namani poyamba, koma tiyenera kumvera atumiki a Mulungu. Ndipo chachitatu, sitiyenera kunana ngati momwe anachitira Gehazi. Kodi sitingaphunzire zochuluka mwa kuwerenga Baibulo?
Mafunso
- M’chithunzichi, kodi buthuli likuuza mayiyo chiyani?
- Kodi mayi ali pachithunziyu ndi ndani, ndipo kodi buthuli likuchita chiyani kunyumba ya mayiyo?
- Kodi Elisa akuuza mtumiki wake kukauza Namani chiyani, ndipo n’chifukwa chiyani Namani akukwiya?
- Kodi chikuchitika n’chiyani Namani atamvera atumiki ake?
- N’chifukwa chiyani Elisa akukana mphatso ya Namani, koma kodi Gehazi akuchita chiyani?
- Kodi n’chiyani chikuchitikira Gehazi, ndipo tingaphunzirepo chiyani pamenepa?
Mafunso ena
- Ŵerengani 2 Mafumu 5:1-27.
Kodi chitsanzo cha buthu la ku Israyeli lija chingalimbikitse bwanji achinyamata masiku ano? (2 Maf. 5:3; Sal. 8:2; 148:12, 13)
N’chifukwa chiyani ndi bwino kukumbukira chitsanzo cha Namani tikalandira uphungu wochokera m’Malemba? (2 Maf. 5:15; Aheb. 12:5, 6; Yak. 4:6)
Kodi tingaphunzire maphunziro otani mwa kusiyanitsa chitsanzo cha Elisa ndi cha Gehazi? (2 Maf. 5:9, 10, 14-16, 20; Mat. 10:8; Mac. 5:1-5; 2 Akor. 2:17)
Onaninso
Yehova Akuthandiza Kuti Ukhale Wolimba Mtima
N’chiyani chingakuthandizeni kuti muziuza ena zokhudza Yehova molimba mtima?
Munthu Wakhate Anachiritsidwa
Werengani nkhaniyi kuti mudziwe zimene Namani, yemwe anali wakhate, anayenera kuchita kuti achiritsidwe matenda a khate.
Gehazi Ananama
Kodi Gehazi ananena mabodza awiri ati? Sindikizani chithunzichi, lumikizani timadontho, kenako werengani nkhani ya m’Baibulo kuti mudziwe zambiri.


text:
SEPTEMBER 12, 2014
GERMANY
Ku Sachsenhausen Kunachitika Mwambo Wokumbukira wa Mboni za Yehova Yemwe Anaphedwa ndi Chipani cha Nazi
SELTERS, Germany—Pa September 16, 2014, Bungwe lina loyang’anira malo osiyanasiyana okumbukira anthu amene anaphedwa kundende, (Brandenburg Memorials Foundation) linachita mwambo wokumbukira kuti patha zaka 75 kuchokera pamene a August Dickmann anaphedwa kundende ya Sachsenhausen. A Dickmann anali munthu woyamba kuphedwa ndi chipani cha Nazi chifukwa chokana kulowa usilikali potsatira zimene amakhulupirira. Iwo anaphedwa pa nthawi ya Nkhondo Yachiwiri ya Padziko Lonse.
Mu October 1937, a Dickmann anaikidwa m’ndende ya Sachsenhausen, chifukwa cha zimene ankakhulupirira monga wa Mboni za Yehova. Kenako mu 1939, Nkhondo Yachiwiri ya Padziko Lonse inayamba. Patangodutsa masiku atatu chiyambireni nkhondoyi, gulu la Gestapo linalamula a Dickmann kuti asaine khadi la asilikali ndipo kungosaina khadili kukanachititsa kuti akhale m’gulu la asilikali a Chijeremani. Koma iwo anakana ndipo anaikidwa m’chipinda chaokha. Kenako mkulu wa ndende anapempha chilolezo kwa mkulu wa gulu lachitetezo la chipani cha Nazi, lomwe limatchedwa kuti SS, chakuti a Dickmann aphedwe pamaso pa anzawo onse omwe anali nawo limodzi kundendeko. Pa September 15, 1939, a Mboni za Yehova ambirimbiri kuphatikizapo a Heinrich, omwe ndi achimwene awo a Dickmann, anakakamizidwa kuti aonerere a Dickmann akuphedwa. Patapita masiku awiri, nyuzipepala ina inanena kuti: “A August Dickmann, a zaka 29, . . . aphedwa mochita kuwomberedwa ndi gulu lina la asilikali.” Nyuzipepalayi inanenanso kuti a Dickmann anaphedwa chifukwa chokana kulowa usilikali “potsatira mfundo za m’chipembedzo chawo.”—The New York Times.
Pa September 18, 1999, chipilala chokumbukira a Mboni za Yehova oposa 890 omwe anali m’ndende ya Sachsenhausen chinaikidwa kunja kwa khoma la ndende yakale. Patsikuli anaikanso mwala wokumbukira malemu Dickmann.
Mwambowu unayambira pamene panaikidwa mwala wokumbukira a Dickmann. Kenako anakaupitirizira kumene kunali khitchini yakale ya akaidi komwe anthu osiyanasiyana analankhula. Dr. Detlef Garbe, woyang’anira malo akumbukira anthu omwe anazunzidwa kundende ya Neuengamme yemwenso amalemba mabuku, ndi amene analankhula monga mlendo wapadera pa mwambowu.
Lankhulani ndi:
Kuchokera m’mayiko ena: J. R. Brown, Office of Public Information, tel. +1 718 560 5000
Germany: Wolfram Slupina, tel. +49 6483 41 3110


text:
9 Ndiyeno Davide ananena kuti: “Kodi pali aliyense wotsala wa m’nyumba ya Sauli? Ndikufuna kumusonyeza kukoma mtima kosatha+ chifukwa cha Yonatani.”+2 Tsopano nyumba ya Sauli inali ndi mtumiki, dzina lake Ziba.+ Choncho anamuitanira kwa Davide, ndipo mfumu inamufunsa kuti: “Kodi ndiwe Ziba?” Iye anayankha kuti: “Inde, ndine mtumiki wanu.”3 Ndiyeno mfumu inati: “Kodi palibe aliyense wotsala m’nyumba ya Sauli? Ndikufuna kumusonyeza kukoma mtima kosatha kwa Mulungu.”+ Poyankha Ziba anauza mfumu kuti: “Alipo mwana wamwamuna wa Yonatani, wolumala mapazi.”+4 Pamenepo mfumu inamufunsa kuti: “Ali kuti?” Ziba anayankha mfumu kuti: “Ali m’nyumba ya Makiri,+ mwana wamwamuna wa Amiyeli, ku Lo-debara.”+5 Nthawi yomweyo Mfumu Davide anatumiza anthu kuti akamutenge kunyumba ya Makiri, mwana wa Amiyeli, ku Lo-debara.6 Mefiboseti mwana wa Yonatani, mwana wa Sauli, atalowa ndi kuonana ndi Davide, nthawi yomweyo anagwada n’kuwerama mpaka nkhope yake pansi.+ Pamenepo Davide anati: “Mefiboseti!” Poyankha, iye anati: “Ndine pano mtumiki wanu.”7 Ndiyeno Davide anamuuza kuti: “Usaope. Ndithu, ndikusonyeza kukoma mtima kosatha+ chifukwa cha Yonatani bambo ako.+ Ndikubwezera munda wonse+ wa Sauli agogo ako ndipo iweyo uzidya mkate patebulo langa nthawi zonse.”+8 Mefiboseti atamva zimenezi anawerama mpaka nkhope yake pansi ndipo anati: “Kodi ine mtumiki wanu ndine ndani kuti mukumbukire galu wakufa+ ngati ine?”9 Ndiyeno mfumu inaitana Ziba, mtumiki wa Sauli, ndi kumuuza kuti: “Chilichonse chimene chinali cha Sauli komanso chilichonse cha m’nyumba yake yonse, ine ndikupereka+ kwa mdzukulu wa mbuye wako.10 Iweyo, ana ako aamuna ndi antchito ako, muzimulimira munda wake ndi kumukololera kuti anthu a m’nyumba ya mdzukulu wa mbuye wako azikhala ndi chakudya chimene azidya. Koma Mefiboseti, mdzukulu wa mbuye wako, azidya chakudya patebulo langa nthawi zonse.”+Tsopano Ziba anali ndi ana aamuna 15 ndi antchito 20.+11 Pamenepo Ziba anayankha mfumu kuti: “Zonse zimene mbuyanga mfumu yanena kwa ine mtumiki wanu ndichita zomwezo, koma Mefiboseti+ akudya patebulo langa* ngati mmodzi wa ana a mfumu.”12 Tsopano Mefiboseti anali ndi mwana wamng’ono wamwamuna dzina lake Mika,+ ndipo anthu onse okhala m’nyumba ya Ziba anali antchito a Mefiboseti.13 Choncho Mefiboseti anali kukhala mu Yerusalemu pakuti anali kudya patebulo la mfumu nthawi zonse.+ Iye anali wolumala mapazi.+
Mawu a M'munsi
^ Pa mawu akuti “tebulo langa,” mipukutu ina imanena kuti “tebulo la Davide,” kapenanso “tebulo la mfumu.” Choncho ena amanena kuti mawu akuti “tebulo langa” ayenera kukhala “tebulo la Davide.” N’kuthekanso kuti Ziba anali kubwereza mawu amene Davide ananena.


text:
Nkhani 98: Pa Phiri la Azitona
UYU ndi Yesu pa Phiri la Azitona. Amuna anai ali naye’wo ndiwo atumwi ake. Iwo ndi abale Andreya ndi Petro, ndipo’nso abale’wo Yakobo ndi Yohane. Uyo mukumuona cha uko’yo ndi kachisi wa Mulungu mu Yerusalemu.
Papita masiku awiri chiyambire pamene anakwera bulu kulowa mu Yerusalemu. N’Lachiwiri. M’mawa wa tsiku’lo Yesu anali pa kachisi. Pamenepo ansembe anayesa kugwira Yesu kuti amuphe. Koma iwo anali kuopa kuchita izi chifukwa anthu anakonda Yesu.
‘Njoka inu ndi ana a njoka!’ anawatero Yesu atsogoleri achipembedzo. Ndiyeno iye anati Mulungu akawalanga chifukwa cha zoipa zonse zimene iwo anachita. Pambuyo pake Yesu anadza ku Phiri la Azitona, ndipo atumwi anai’wa anayamba kufunsa mafunso. Kodi mukudziwa zimene iwo akufunsa Yesu?
Atumwi’wo akufunsa zinthu zina za m’tsogolo. Iwo akudziwa kuti Yesu adzathetsa kuipa konse pa dziko lapansi. Koma iwo akufuna kudziwa nthawi imene zimene’zi zidzachitika. Kodi ndi liti pamene Yesu adzadza kudzalamulira monga Mfumu?
Yesu akudziwa kuti otsatira ake pa dziko lapansi sadzakhala okhoza kumuona’nso. Izi ziri chifukwa chakuti iye adzakhala ali kumwamba, ndipo iwo sadzakhoza kumuona kumene’ko. Chotero Yesu akuuza atumwi ake zina za zinthu zimene zidzakhala zikuchitika pa dziko lapansi pamene iye akulamulira monga Mfumu kumwamba. Kodi ndi ziti zimene ziri zina za zinthu zimene’zi?
Yesu akunena kuti kudzakhala nkhondo zazikulu, anthu ambiri adzakhala akudwala, ndi anjala, upandu udzakhala woipa kwambiri, ndipo padzakhala zibvomezi zazikulu. Yesu ananena’nso kuti mbiri yabwino yonena za ufumu wa Mulungu idzalalikidwa kuli konse pa dziko lapansi. Kodi taona zinthu’zi zikuchitika m’nthawi yathu? Inde! Ndipo chotero tingathe kukhala otsimikizira kuti Yesu tsopano akulamulira kumwamba. Posachedwa iye adzathetsa kuipa konse pa dziko lapansi.
Mateyu 21:46; 23:1-39; 24:1-14; Maliko 13:3-10.
Mafunso
- Pachithunzipa, kodi Yesu ndi uti, ndipo ali nayewo ndani?
- Kodi ansembe anayesera kumuchita chiyani Yesu m’kachisi, ndipo kodi Yesu ananena chiyani kwa iwo?
- Kodi atumwi akumufunsa chiyani Yesu?
- N’chifukwa chiyani Yesu akuuza atumwi ake zina mwa zinthu zimene zidzachitike padziko lapansi iye akamadzalamulira monga Mfumu kumwamba?
- Kodi Yesu akuti chidzachitike n’chiyani asanathetse kuipa konse padziko lapansi?
Mafunso ena
- Ŵerengani Mateyu 23:1-39.
Ngakhale kuti Malemba amasonyeza kuti kugwiritsa ntchito mayina aulemu kungakhale koyenera, kodi mawu a Yesu amene ali pa Mateyu 23:8-11 amasonyeza chiyani ponena za kugwiritsa ntchito mayina okweza anthu ena mu mpingo wachikristu? (Mac. 26:25; Aroma 13:7; 1 Pet. 2:13, 14)
Kodi Afarisi anagwiritsa ntchito chiyani pofuna kulepheretsa anthu kuti asakhale Akristu, ndipo kodi atsogoleri achipembedzo masiku ano agwiritsa ntchito njira zofanana ndi zimenezo motani? (Mat. 23:13; Luka 11:52; Yoh. 9:22; 12:42; 1 Ates. 2:16)
- Ŵerengani Mateyu 24:1-14.
Kodi lemba la Mateyu 24:13 likugogomezera motani kufunika kwa kupirira?
Kodi mawu akuti “kuchimaliziro” opezeka pa Mateyu 24:13 amatanthauzanji? (Mat. 16:27; Aroma 14:10-12; 2 Akor. 5:10)
- Ŵerengani Maliko 13:3-10.
Kodi ndi mawu ati opezeka pa Marko 13:10 amene amasonyeza kufunika kolalikira uthenga wabwino mwachangu, ndipo kodi mawu a Yesu ayenera kutikhudza motani? (Aroma 13:11, 12; 1 Akor. 7:29-31; 2 Tim. 4:2)
Onaninso
Atumwi Anapempha Chizindikiro
Ulosi umene Yesu ananena unakwaniritsidwa koyamba m’nthawi ya atumwi. Kodi n’kutheka kuti ulosiwu udzakwaniritsidwanso m’tsogolo kuposa poyamba paja?
Kodi Mapeto Ali Pafupidi?
Werengani nkhaniyi kuti mudziwe zizindikiro 4 zimene Baibulo limanena zosonyeza kuti mapeto ali pafupi.


text:
NSANJA YA OLONDA (YOPHUNZIRA) APRIL 2015
Magaziniyi ili ndi nkhani zophunzira kuyambira pa June 1 mpaka pa June 28, 2015.
Kodi Mumaphunzitsa Ena Kuti Akhalenso Akulu?
Onani mfundo 7 zimene akulu ena anena pa nkhani yophunzitsa ena.
Zimene Mungachite Pophunzitsa Ena Kuti Akhale Akulu
Akulu ayenera kuphunzitsa ngati Yesu ndipo ophunzira ayenera kutsanzira Elisa.
Ndadalitsidwa “M’nthawi Yabwino ndi M’nthawi Yovuta”
A Trophim Nsomba anapirira pamene ankazunzidwa. Mbiri ya moyo wawo ingakuthandizeni kuti mupitirizebe kukhala okhulupirika.
Kodi Yehova Ndi Mnzanu Weniweni?
Anthu akamalankhulana amagwirizana kwambiri. Ndi mmene zililinso ndi ubwenzi wathu ndi Yehova?
Muzikhulupirira Yehova Nthawi Zonse
Onani zimene zingakuthandizeni kulimbitsa ubwenzi wanu ndi Yehova.
Kuchotsa Anthu Osalapa Kumathandiza
Kodi kuchotsa anthu osalapa kumathandiza bwanji ngakhale kuti n’kopweteka?
Mtengo Ukadulidwa Umaphukanso?
Yankho la funsoli lingakuthandizeni kukhala ndi chiyembekezo.


text:
Yesu Anatiphunzitsa Mmene Tingakhalire ndi Moyo Wosangalala
‘Yendani mmene iyeyo [Yesu] anayendera.’—1 Yohane 2:6.
NKHANI yapitayi yatithandiza kuona kuti moyo wa Yesu unali waphindu. Chotero ngati ifenso tikufuna kuti moyo wathu ukhale waphindu komanso wosangalala, tiyenera kutengera chitsanzo chake komanso kutsatira malangizo ake.
Ndipotu lemba lomwe lili pamwambali likusonyeza kuti Yehova amafuna kuti tizitsanzira Yesu. Kuyenda mmene Yesu anayendera kumatanthauza kuchita zinthu zonse mogwirizana ndi zimene iye ankachita komanso kuphunzitsa. Kuchita zimenezi kungapangitse kuti Mulungu azitikonda komanso kuti tikhale ndi moyo wosangalala.
Zimene Yesu anaphunzitsa zikuphatikizapo mfundo zomwe zingatithandize kuti tiziyenda monga mmene iye anayendera. Mfundo zimenezi timazipeza kuchokera pa zimene iye anaphunzitsa pa ulaliki wake wa paphiri. Tiyeni tikambirane zina mwa mfundozi komanso kuona mmene tingazigwiritsire ntchito pa moyo wathu.
MFUNDO YOYAMBA: “Odala ndi anthu amene amazindikira zosowa zawo zauzimu.”—Mateyu 5:3.
MMENE MFUNDOYI IMATHANDIZIRA MUNTHU KUKHALA WOSANGALALA:
Yesu anasonyeza kuti anthufe mwachibadwa timafunitsitsa titadziwa za Mulungu. Timafuna kudziwa mayankho a mafunso ngati awa: N’chifukwa chiyani tinalengedwa? N’chifukwa chiyani padziko lapansi pano pali mavuto ambirimbiri? Kodi Mulungu amakhudzidwa ndi mavuto amene timakumana nawo? Kodi akufa adzakhalanso ndi moyo? Tiyenera kudziwa mayankho a mafunso amenewa kuti tikhale ndi moyo wosangalala. Yesu anadziwa kuti Mawu a Mulungu okha ndi amene angatithandize kupeza mayankho a mafunso amenewa. Popemphera kwa Atate wake, iye anati: “Mawu anu ndiwo choonadi.” (Yohane 17:17) Kodi Baibulo lingatithandizedi kudziwa Mulungu kuti tikhale osangalala?
CHITSANZO:
Esa anali mtsogoleri wa gulu lina loimba ndipo anayamba kutchuka chifukwa cha luso la zoimbaimba. Ngakhale zinali choncho, iye sanali wosangalala kwenikweni. Esa ananena kuti: “Ngakhale kuti ndinkasangalala ndi kuimba, ndinkaonabe kuti ndikusoweka chinachake pa moyo wanga.” Koma patapita nthawi, Esa anakumana ndi wa Mboni za Yehova. Iye anati: “Ndinamufunsa mafunso ambirimbiri ovuta. Koma mayankho ake omveka bwino ochokera m’Baibulo anandigwira mtima ndipo zinapangitsa kuti ndiyambe kuphunzira naye Baibulo.” Zimene Esa anaphunzira m’Baibulo zinamugwira mtima kwambiri ndipo zinamuchititsa kuti abatizidwe posonyeza kudzipereka kwake kwa Yehova. Iye anawonjezera kuti: “Kale ndisanayambe kuphunzira Baibulo, ndinkangogwa m’mavuto. Koma panopa ndimaona kuti moyo wanga ndi waphindu.” *
MFUNDO YACHIWIRI: “Odala ndi anthu achifundo.”—Mateyu 5:7.
MMENE MFUNDOYI IMATHANDIZIRA MUNTHU KUKHALA WOSANGALALA:
Mawu akuti chifundo amatanthauza kumvera munthu chisoni komanso kumuthandiza. Yesu ankachitira chifundo anthu ovutika ndipo ankawathandiza pa mavuto awo. (Mateyu 14:14; 20:30-34) Tikamakhala achifundo ngati mmene Yesu ankachitira, zimatithandiza kukhala osangalala chifukwa anthu ochitira ena chifundo amakhala achimwemwe. (Machitidwe 20:35) Tingasonyeze kuti tikuchitira ena chifundo ngati mawu athu amakhala olimbikitsa komanso ngati timachita zinthu zothandiza anthu amene akuvutika. Kodi kuchitira ena chifundo kumathandizadi munthu kukhala wosangalala?
CHITSANZO:
Maria ndi mwamuna wake, Carlos ndi chitsanzo chabwino pa nkhani yochitira ena chifundo. Iwo anatenga bambo ake a Maria, omwe akazi awo anali atamwalira, n’kumakhala nawo. Zaka zaposachedwapa bambowa anadwala ndipo sakuthanso kuyenda. Nthawi zambiri Maria ndi Carlos sagona ndipo nthawi zina amafunika kuthamangira ndi bambowa kuchipatala usiku chifukwa cha matenda awo ashuga. Zimenezi zimapangitsa kuti Maria ndi Carlos azikhala otopa kwambiri. Komatu iwo amakhala osangalala, monga mmene Yesu ananenera, chifukwa amadziwa kuti akukwanitsa udindo wawo wosamalira bambo awo.
MFUNDO YACHITATU: “Odala ndi anthu amene amabweretsa mtendere.”—Mateyu 5:9.
MMENE MFUNDOYI IMATHANDIZIRA MUNTHU KUKHALA WOSANGALALA:
Kodi kukhala mwamtendere ndi anthu ena kungatithandize bwanji kukhala osangalala? Tikamakhala mwamtendere ndi anzathu, zimapangitsa kuti tizigwirizana ndi anthu. Tiyenera kutsatira malangizo a m’Baibulo akuti: “Ngati ndi kotheka, khalani mwamtendere ndi anthu onse, monga mmene mungathere.” (Aroma 12:18) Palembali, mawu akuti “anthu onse” akuphatikizapo anthu a m’banja mwathu komanso anthu ena amene sitili nawo m’chipembedzo chimodzi. Kodi kukhala mwamtendere ndi “anthu onse” kungatichititsedi kukhala osangalala?
CHITSANZO:
Taganizirani zimene zinachitikira mzimayi wina dzina lake Nair. Kwa zaka zambiri, iye wakhala akukumana ndi mavuto osiyanasiyana amene akanam’pangitsa kuti asamakhale mwamtendere ndi anthu ena, makamaka ana ake. Iye wakhala akulera yekha ana kuchokera pamene mwamuna wake anamusiya zaka pafupifupi 15 zapitazo. Mwana wake wina amagwiritsa ntchito mankhwala osokoneza bongo ndipo nthawi zambiri amavutitsa kwambiri mayi akewo komanso mchemwali wake. Nair amakhulupirira kuti zimene waphunzira m’Baibulo zimamuthandiza kukhala mwamtendere ndi mwana wakeyo ngakhale kuti mwanayo ndi wovuta kwambiri. Iye amayesetsa kuti asamakangane naye kapena kutsutsana naye. Amayesetsanso kukhala wachifundo, wokoma mtima komanso womvetsetsa. (Aefeso 4:31, 32) Nair amaona kuti kuchita zimenezi kumamuthandiza kukhala bwino ndi anthu.
KUDZIWA ZIMENE YEHOVA ADZACHITE M’TSOGOLOMU KUMATHANDIZA
Ngati titatsatira malangizo a Yesu, tidzakhala osangalala komanso okhutira ndi zimene tikuchita pa moyo wathu. Komabe kuti moyo wathu ukhaledi waphindu, tiyeneranso kudziwa zimene Mulungu adzachite m’tsogolo. Tikutero chifukwa anthufe timakalamba, kudwala kenako n’kufa. Choncho ngati tilibe chiyembekezo chilichonse, moyo wathu sungakhale waphindu.
Komabe n’zosangalatsa kuti Yehova analonjeza kuti onse amene akuyesetsa “kuyenda mmene [Yesu] anayendera,” adzawadalitsa kwambiri. Yehova amalonjeza kuti adzabweretsa dziko latsopano lolungama, limene anthu onse okhulupirika adzakhala monga mmene iyeyo anafunira poyamba. M’dziko limeneli anthu adzakhala ndi thanzi labwino. Baibulo limati: “Taonani! Chihema cha Mulungu chili pakati pa anthu. Iye adzakhala pamodzi nawo, ndipo iwo adzakhala anthu ake. Zoonadi, Mulunguyo adzakhala nawo. Iye adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.”—Chivumbulutso 21:3, 4.
Maria, agogo a zaka 84 amene tawatchula m’nkhani yoyambirira ija, amasangalala akamaganizira nthawi imene mawu amenewa adzakwaniritsidwe. Kodi inunso mumasangalala mukamva za lonjezo limeneli? Kodi mukufuna mutadziwa zambiri zokhudza “moyo weniweni,” womwe tidzakhale nawo Ufumu wa Mulungu ukadzayamba kulamulira padziko lapansili? (1 Timoteyo 6:19) Ngati mukufuna kuphunzira zambiri pa nkhaniyi, funsani Mboni za Yehova m’dera lanu kapena lemberani ofesi ya Mboni za Yehova. *
^ ndime 8 Mungawerenge zokhudza moyo wa Esa onani nkhani ya mutu wakuti, ”Baibulo Limasintha Anthu
^ ndime 18 Buku lakuti Kodi Baibulo Limaphunzitsa Chiyani Kwenikweni?, lofalitsidwa ndi Mboni za Yehova lathandiza anthu kumvetsa nkhani zosiyanasiyana za m’Baibulo.
Onaninso
Kodi Cholinga cha Moyo N’chiyani?
Kodi munayamba mwaganizirapo funso lakuti, ‘Kodi cholinga cha moyo n’chiyani?’ Werengani nkhaniyi kuti mudziwe zimene Baibulo limanena pa nkhaniyi.
Kodi Ufumu wa Mulungu Udzachita Chiyani?
Werengani nkhaniyi kuti mudziwe zimene zidzachitike boma la Mulungu likadzayamba kulamulira dziko lapansili.


text:
Kodi Mukudziwa?
Kodi moyo unali wotani kwa akapolo amene ankakhala m’madera a ufumu wa Roma?
Mu ufumu wa Roma munali akapolo ambiri amene anagwidwa kunkhondo komanso kubedwa kuchokera kumadera ena. Akapolo amenewa ankagulitsidwa ndipo analibenso mwayi wobwerera kwawo komanso kuonana ndi abale awo.
Akapolo ambiri ankagwira ntchito yakalavulagaga m’migodi, ndipo ena ankafa pogwira ntchitoyi. Koma akapolo omwe ankagwira ntchito m’minda komanso m’nyumba za anthu, sankavutika kwambiri kuyerekeza ndi akapolo omwe ankagwira ntchito m’migodi. Akapolo ankakakamizidwa kuvala chinthu chinachake chopangidwa ndi chitsulo m’khosi mwawo. Pachitsulopo ankalembapo mawu onena za mphoto imene munthu yemwe angagwire kapolo wothawayo n’kumubweretsa kwa mbuye wake, adzapatsidwe. Akapolo amene ankakonda kuthawa ankawadinda ndi chitsulo cha moto pamphumi pawo. Nthawi zambiri ankawadinda chilembo cha F posonyeza kuti munthuyo amathawathawa.
Buku la m’Baibulo la Filimoni, limafotokoza kuti mtumwi Paulo anatumiza Onesimo, kapolo amene anali atathawa, kwa mbuye wake Filimoni. Ngakhale kuti Filimoni akanatha kukhaulitsa Onesimo chifukwa chomuthawa, Paulo anapempha Filimoniyo kuti ‘amulandire ndi manja awiri’ chifukwa cha chikondi komanso chifukwa chakuti anali m’bale wake wauzimu tsopano.—Filimoni 10, 11, 15-18.
N’chifukwa chiyani ku Foinike kunkadziwika ndi utoto wofiirira?
Foinike linali dera limene masiku ano limadziwika kuti Lebanon. Derali linkadziwika ndi utoto wofiirira womwe unkachokera ku Turo. Mfumu Solomo ya ku Isiraeli inakongoletsa kachisi ndi “nsalu zofiirira” zimene zinapangidwa ndi munthu wina waluso wa ku Turo.—2 Mbiri 2:13, 14.
Utoto wa ku Turo unali wodula kwambiri pa nthawi imeneyo ndipo chimodzi mwa zifukwa zake n’choti pankakhala chintchito chachikulu kuti apange utotowu. Choyamba, asodzi ankatolera nkhono * zambirimbiri kuchokera m’nyanja. Pankafunika nkhono 12,000 kuti apange utoto wokwanira kunyika nsalu imodzi. Kenako, ankafunika kuchotsa nkhonozi m’zikamba zake n’cholinga choti azifinye. Ndipo madzi ake ankawasakaniza ndi mchere n’kuwaika pa dzuwa kwa masiku atatu. Kenako ankawaika mumphika n’kuthiramo madzi a m’nyanja ndipo ankavundikira n’kuwawiritsa kwa masiku angapo.
Kwa zaka zambiri, anthu a ku Foinike anakhala akugulitsa utoto wochokera ku Turo komanso kupanga utotowu. Iwo ankachita zimenezi kudzera m’malonda amene ankachita komanso chifukwa choti anagonjetsa madera osiyanasiyana. Zotsalira za zinthu zimene anthu a ku Foinike ankapangira utoto, anazipeza ku madera ozungulira nyanja ya Mediterranean komanso dera lina lakumadzulo, ku Spain.
^ ndime 8 Nkhonozi zinkakhala zotalika pafupifupi masentimita 8.


text:
NKHANI YA PACHIKUTO | N’CHIFUKWA CHIYANI ANA A MASIKU ANO SAFUNA KUUZIDWA ZOCHITA?
Kodi Malangizo Abwino Olerera Ana Mungawapeze Kuti?
KUNENA zoona, kulera ana si ntchito yamasewera. Koma kulephera kupereka chilango kwa ana pomwe akufunika chilango, kumangowonjezera mavuto. Zili choncho chifukwa kusalangiza ana kumachititsa kuti ana asamamvere makolo ndipo izi zimapangitsa kuti makolowo azivutika. Kumachititsanso kuti ana asamadziwe zoyenera kuchita, ndipo zimenezi zimawasokoneza.
Koma makolo akamalangiza bwino ana awo, anawo amaona zinthu moyenera komanso amakhala ndi khalidwe labwino. Kulangiza ana kumathandiza kuti anawo aziona kuti ali ndi owayang’anira. Kuwamathandizanso kuti adzakhale anthu odalirika akadzakula. Koma kodi makolo angapeze kuti malangizo abwino olerera ana?
Malangizo Abwino Olerera Ana Amapezeka M’Baibulo
A Mboni za Yehova, omwe amafalitsa magaziniyi, amakhulupirira kuti Baibulo ndi ‘lopindulitsa pa kuphunzitsa, kudzudzula, kuwongola zinthu ndi kulangiza.’ (2 Timoteyo 3:16) Baibulo lili ndi mfundo zothandiza kwambiri pa nkhani yolera ana ndipo ndi losiyana kwambiri ndi mabuku a malangizo olerera ana. Taonani zitsanzo zotsatirazi.
ZIMENE BAIBULO LIMANENA: “Uchitsiru umakhazikika mumtima mwa mwana.”—Miyambo 22:15.
Ngakhale kuti ana amakhala ndi makhalidwe abwino monga kuganizira ena komanso kukoma mtima, nthawi zambiri amachita zinthu mopanda nzeru. Choncho amafunika kuwalangiza. (Miyambo 13:24) Mukamayesetsa kulangiza ana anu, zingakhale zosavuta kuti mukwaniritse bwino udindo wanu monga kholo.
ZIMENE BAIBULO LIMANENA: “Usam’mane chilango mwana.”—Miyambo 23:13, mawu a m’munsi.
Musamalephere kulangiza ana kapena kuwapatsa chilango poopa kuti angakhumudwe kapena poganiza kuti akakula angadzayambe kudana nanu. Mukamapereka malangizo oyenera kwa mwana wanu, mwanayo angaphunzire kuti asamakhumudwe anthu akamudzudzula. Zimenezi zingadzamuthandize m’tsogolo.—Aheberi 12:11.
ZIMENE BAIBULO LIMANENA: “Chilichonse chimene munthu wafesa, adzakololanso chomwecho.”—Agalatiya 6:7.
Mwachibadwa makolo amafuna kuteteza ana awo. Koma muyenera kusamala. Mwachitsanzo, mwana wanu akachitira zoipa aphunzitsi ake kapena munthu wina, musamamuikire kumbuyo kapena kumuteteza ku zotsatira za khalidwe lake loipa. Kuchita zimenezi n’kumuwononga. Muziona kuti anthu amene akudandaula kuti mwana wanu wawachitira zoipa, akhoza kukuthandizani kudziwa mmene mungamulangizire. Mukamachita zimenezi ndiye kuti mukuthandiza mwanayo kuti azilemekeza anthu amene ali ndi udindo, kuphatikizapo inuyo.—Akolose 3:20.
ZIMENE BAIBULO LIMANENA: “Mwana womulekerera adzachititsa manyazi mayi ake.”—Miyambo 29:15.
Muzilangiza ana anu mwachikondi, muzichita zimene mwanena komanso muziwapatsa chilango choyenera
N’zoona kuti makolo sayenera kuchitira nkhanza ana awo. Koma sayeneranso kumangolekerera anawo. Buku lina linati: “Ana amene makolo awo amangowalekerera, sazindikira kuti makolo ali ndi udindo wowauza zochita.” (The Price of Privilege) Mukamalephera kuuza mwana wanu zochita, mwanayo amatenga udindowo n’kuyamba kukuuzani zochita. Zimenezi zingabweretse mavuto kwa mwanayo komanso kwa inuyo.—Miyambo 17:25; 29:21.
ZIMENE BAIBULO LIMANENA: “Mwamuna adzasiya bambo ake ndi mayi ake n’kudziphatika kwa mkazi wake, ndipo awiriwo adzakhala thupi limodzi.”—Mateyu 19:5.
Baibulo limanena kuti mwamuna ndi mkazi ayenera kukwatirana asanabereke ana. Ndipotu makolo amakhalabe limodzi ana awowo akakula n’kuchoka panyumba. (Mateyu 19:5, 6) Zimenezi zikusonyeza kuti udindo wolera mwana uyenera kubwera pambuyo pa udindo wanu monga munthu wapabanja. Mukasemphanitsa zinthu n’kuika udindo wosamalira mwana poyamba, mwanayo amayamba kudziona kuti ndi wofunika kwambiri. Amayamba ‘kudziganizira kuposa mmene ayenera kudziganizira.’ (Aroma 12:3) Mwamuna kapena mkazi akamaona kuti ana ndi ofunika kwambiri kuposa mnzakeyo, angachititse kuti chikondi chichepe m’banja lawo.
Mfundo Zothandiza Makolo
Mfundo zotsatirazi zingakuthandizeni polera ana.
Muziwalangiza mwachikondi. “Musamakwiyitse ana anu, kuti angakhale okhumudwa.”—Akolose 3:21.
Muzichita zimene mwanena. “Mukati Inde akhaledi Inde, ndipo mukati Ayi akhaledi Ayi.”—Mateyu 5:37.
Muziwapatsa chilango choyenera. “Ndidzakuwongolera pa mlingo woyenera.”—Yeremiya 30:11. *
^ ndime 21 Kuti mudziwe zambiri, pitani pa webusaiti yathu ya jw.org/ny. Pitani pamene palembedwa kuti ZIMENE BAIBULO LIMAPHUNZITSA > ANTHU APABANJA NDIPONSO MAKOLO. Pamenepa mungapezepo nkhani monga yakuti, “Zimene Mungachite Mwana Akayamba Kuvuta” ndi yakuti, “Zimene Mungachite Kuti Mwana Wanu Azikumverani.”
Onaninso
Kodi Mungatani Kuti Banja Lanu Likhale Losangalala?
Yehova, Mulungu wachimwemwe, amafuna kuti mabanja azikhala osangalala. Werengani nkhaniyi kuti mudziwe malangizo othandiza a m’Baibulo opita kwa amuna, akazi, makolo, ndiponso ana.


text:
Kuyankha Mafunso a M’Baibulo
Kodi mabanja angatani kuti azikhala osangalala?
Malangizo a m’Baibulo okhudza banja amathandiza kuti banja likhale losangalala chifukwa malangizowo amachokera kwa Yehova Mulungu, yemwe anayambitsa ukwati. Baibulo limatiphunzitsa kuti tizikhala ndi makhalidwe abwino amene angapangitse kuti banja likhale losangalala. Komanso limatichenjeza kuti tizipewa makhalidwe oipa amene angasokoneze banja lathu. Baibulo limatiphunzitsanso zimene tingachite kuti tizilankhulana bwino m’banja zomwe zimathandizanso kuti banja likhale losangalala.—Werengani Akolose 3:8-10, 12-14.
Mwamuna ndi mkazi wake ayenera kulemekezana. Aliyense akamakwaniritsa udindo umene Mulungu anam’patsa, banja lawo limakhala losangalala.—Werengani Akolose 3:18, 19.
N’chiyani chingathandize kuti banja likhale lolimba?
Banja likhoza kukhala lolimba ngati mkazi ndi mwamuna amakondana. Mulungu komanso Yesu ndi chitsanzo chabwino pa nkhani imeneyi. Iwo amadzipereka kwambiri posonyeza chikondi.—Werengani 1 Yohane 4:7, 8, 19.
Banja likhoza kukhala lolimba ngati mwamuna ndi mkazi amaona kuti Mulungu ndi amene anayambitsa banja. Mulungu safuna kuti banja lizitha n’cholinga choti anthu a m’banjamo azikhala otetezeka. Mulungu anapanga amuna ndi akazi m’njira yoti azigwirizana pochita zinthu. Anawapanganso m’chifaniziro chake kuti azimutsanzira posonyezana chikondi.—Werengani Genesis 1:27; 2:18, 24.
Onaninso
Muzidalira Kwambiri Mulungu
Kudzifunsa mafunso awiri okha kungathandize kuti banja lanu liziyenda bwino.
Kodi Mungatani Kuti Muzilolerana M’banja?
Mfundo 4 zomwe zingakuthandizeni kuti musamangokangana koma muzipeza njira zothetsera mavuto.